text:
“Bagenzi bange bajyaga banserereza ngo ndananutse, ngo meze nk’umuntu utarya! Bwa mbere babimbwira, byarambabaje cyane.” Uyu ni Denyse wababazwaga no kuba bagenzi be bataramwakiraga uko ari, ariko aho amenyeye ko abantu badateye kimwe, bituma yirengagiza iby’abamusererezaga.
Undi witwa Joyeuse na we ati: “Nge bakundaga kumbwira ko nambara ijipo ndende cyane.” Ngo abamusekaga bamuzizaga ko atambara ijipo zireshya nk’izabo, gusa ngo yaje kubona ko abantu bose badakunda ibintu bimwe. “Numvaga kwambara ijipo ndende ari byo nkunze kandi bimbereye”. Avuga ko iyo wigiriye ikizere, ukishimira uko uri, abaguserereza bagera aho bakubaha amahitamo yawe.
Joyeuse na Denyse bombi bafite imyaka 15, batubwiye ko kugira ngo gusekwa bishingiye ku mahitamo yawe bishire, bigomba guhera kuri wowe. Gusa na bo bwa mbere ngo ntibyari byoroshye. Denyse ati: “Bwa mbere banseka ko nanutse cyane, narigungaga.” Ngo yaje gufata umwanya wo kwitekerezaho maze abona ko n’ubwo ananutse, nta cyo bimubuza gukora, kandi nta n’undi bitera ikibazo maze yumva ko nta cyo bitwaye, dore ko ngo we ari byo yikundira!
Joyeuse aramwunganira ati: “Hari n’igihe uba ushaka gukuza impano wifitemo, ariko bakaguca intege.” Ngo yararirimbaga maze bagenzi be bakamubwira ko bitamubereye, ariko kubera urukundo yari abifitiye, akabihorera agakomeza.”
Mu gusoza Joyeuse na Denyse bavuga ko udakwiye guha umwanya abaguca intege. Joyeuse ati: “Ntukite ku gushimisha abandi. Iga kumenya ibigushimishije kuko bigufasha gukora ibikunyuze.” Ibi ngo iyo ubibashije, bagenzi bawe bagera aho bakabikubahira.”


c: text/html

text:
Burera: Urubyiruko rukoresha impano zarwo ruzamura imibereho y’abaturage
Ihuriro ry’urubyiruko “Youths Estimation”, Iradukunda Providence w’imyaka 18 yashinze afatanyije na bagenzi be, bakoresha impano zabo mu bikorwa by’ubukangurambaga bugamije guhindura imibereho y’abatuye Burera.
Kuri uyu wa gatanu tariki 13 Werurwe mu nama yabahuje nk’ihuriro ry’abanyamuryango n’Ubuyobozi bw’Akarere, ibera mu Murenge wa Cyanika, Iradukunda Providence yavuze ko bafite intumbero zo gufasha urubyiruko kubaka amahoro mu buryo bwuzuye, mu mitekerereze ndetse no kwinjiza amafaranga.
Iradukunda Providence, avuka mu Murenge wa Cyanika mu karere ka Burera, yarangije amashuri yisumbuye amara igihe aba i Kigali.
Avuga ko nyuma yo kubona ko hari impano nyinshi zidafashwa kuzamuka ziri mu karere akomokamo by’umwihariko; yatangiye urugamba rwo gutekereza uburyo impano zizamuka.
Yagize ati “Ubundi iki gitekerezo nakigize mba i Kigali, najyaga mu marushanwa y’imivugo nkabura n’umwe w’iwacu nsangayo. Nibwo ntangiye gutekereza kuri Youths Estimation.”
Avuga ko yatangiranye intego zo gufasha urubyiruko kwivumburamo impano rufite nk’izo kubyina imbyino gakondo n’ibigezweho, imideri, imivugo n’ikinamico, ndetse no kuziresha bahindura umuryango Nyarwanda.
Izo mpano zabo mu kuvuga imivugo, kwerekana imideri, ikinamico, kubyina injyana gakondo n’izigezweho babyifashisha mu bukanguramba bashishikariza abantu kwimakaza isuku ndetse no kurwanya imirirere mibi n’igwingira mu bana.
Ati “Twatangiye tugamije gufasha urubyiruko kwivumburamo impano, kandi ibyo tugenda tubigeraho. Mu ntumbero zacu turifuza kubaka amahoro yuzuye, turifuza kugira ibitekerezo byagutse tukagira isuku n’imibanire myiza ariko tukagira n’amafaranga. Tukaba dusaba ubuyobozi gukomeza kudushyigikira.”
Umuyobozi w’Akarere ka Burera UWANYIRIGIRA Marie Chantal avuga ko nk’Akarere banejejwe n’ibikorwa bya ruriya rubyiruko, ngo biteguye kubafasha kugira ngo ibikorwa byabo byaguke.
Yagize ati “Ni abakorera bushake kandi barakora cyane, icyo tubasaba ni ugukomeza kudufasha kwesa imihigo nk’Akarere ni ugutekereza uko mu bikorwa byacu twakinjizamo n’ibi byabo. Bakeneye ibitekerezo, ariko na none bakeneye amafaranga.”
“Youths Estimation” ryashinzwe mu kwezi kw’Ugushyingo 2018. Ubu ni abanyamuryango 150 b’urubyiruko.
Thierry NDIKUMWENAYO
UMUSEKE.RW

robotstxt: allowed

filter: keep


text:
Si buri muntu wese wifuza gukundwa ugira amahirwe yo gukundwa. Gukundwa ni ikintu gikomeye cyane kandi kugira ngo ubone ugukunda ntabwo ari ibyoroshye muri iki gihe. Niba wifuza kubona ugukunda nk’uko ubyifuza hari ibintu 12 ukwiye kwitaho kugira ngo koko ubone ugukunda.
Ibintu 12 ugomba kwitaho niba ushaka gukundwa:
1.Indoro
Gerageza kureba mu buryo umuntu atabona ko ufite ubwoba cyangwa igihunga. Irinde guhumbaguza no kureba hirya no hino nk’aho hari ikintu urimo gushaka. Reba neza witonze. Indoro iri mu bintu bikurura abantu benshi yaba abakobwa cyangwa abahungu, abagore cyangwa se abagabo.
2.Imvugo
Irinde kuvugira hejuru, kuvuga wiruka cyangwa ucuranwa amagambo. Vuga witonze, ukoreshe ijwi rituje kabone n’iyo waba ugeze mu bintu biteye ubwoba cyangwa byagukuye umutima. Ugomba kugerageza ukiyoroshya, ukavuga neza, kuko ni byo bizatuma abantu bose bashaka kukumva, bakagukunda, bagakunda n’ibyo uvuga; mbese ukagenda ubakurura gahoro gahoro kubera kuryoherwa n’ijwi ryawe.
3.Kwiyitaho
Ugomba guhora wita ku isura yawe. Niba uri umukobwa, menya kwisiga amavuta ajyanye n’uruhu rwawe, nawe musore umenye niba mu maso hawe hakeye, niba hatarimo umwera, cyangwa se ngo habe hayagirana. Ikindi, reba imyambaro wambaye niba yatuma abantu bakwitaho. Aha icyo ugomba kumenya ni uko bashobora kukwitaho kubera amabara wambaye, kubera uburyo ikubereye mbese ijyanye n’imiterere yawe cyangwa bakakwitaho kubera uburyo ari imyenda idasanzwe kandi igezweho.
4.Ingendo cyangwa intambuko
Ingendo iri mu bintu bikurura abantu ndetse ikanatuma bakwitaho by’umwihariko. Ingendo yawe yigire umwihariko. Ingendo yawe igomba kugendana n’uburyo wambaye. Uburyo utambukamo wambaye ijipo, sibwo buryo uzagendamo wambaye ‘i jeans’ [ikoboyi].
5.Kumenya kubana n’abantu
Burya ubwiza bw’inyuma bushobora kugufasha gukurura abantu ariko ikintu cyiza kurushaho ni ukuba ufite bwa bwiza ariko ukaba uzi no kubana n’abantu, uzi kuganira kandi ukamenya kuganira na buri muntu bitewe n’urwego arimo. Jya usabana n’abantu b’ingeri zose bizagufasha nta kabuza.
6.Ubwiza
Bushobora kuba ari ubw’umugabo cyangwa ubw’umugore. Ubwiza bw’umukobwa butuma abantu bamwitaho, wabishaka cyangwa utabishaka. Ugomba rero kumenya ko ubwiza wavukanye budahagije, ahubwo ugashyiraho akawe usiga umubiri ndetse ukanawambika ibintu bituma abantu bakwitaho kurushaho. Ugomba kugerageza gushaka itandukaniro n’abandi bari, niba uri umugore ukagerageza ukisiga mu buryo butandukanye n’ubw’abandi.
7. Imyambarire
Imyambarire ni kimwe mu bintu bifasha ingaragu cyangwa abantu batarashaka gutereta cyangwa gukurura abo badahuje igitsina. Icyo usabwa gukora ni uko ugomba kureba imyenda myiza kandi bibaye byiza yaba umwihariko wawe, ugashaka imyenda cyangwa inkweto bidakunda kwambarwa n’abantu benshi. Rimwe na rimwe, hari igihe uzabona umukobwa yambaye ipantaro y’abagabo cyangwa yambaye umwambaro utagendanye n’igihe ukeke ko yibeshye cyangwa yakoze ibyo atazi, nyamara hari ubwo aba yabikoze ku bushake kugira ngo abantu bamwiteho bamwitegereze. Gusa ugomba kwirinda kwambara amabara atagaragara cyangwa yijimye cyane.
8. Imivugire
Ijwi ryawe n’uburyo uvuga hamwe n’amagambo ukoresha biri mu bintu bikurura abantu cyane. Aha bishatse kuvuga ko iyo ufite ijwi ukaba uzi no kurikoresha neza bituma ukurura abantu benshi.
Uburyo umuntu asubiza ibyo bamubajije, ibimenyetso ukoresha ndetse n’izindi ndimi ukoresha mu biganiro, byose bigufasha gukurura abantu benshi.
9. Gusabana
Gusabana cyangwa kumenya kubana n’abantu bose bituma umuhungu cyangwa se umukobwa akurura abantu benshi. By’umwihariko ku mukobwa ho ni ikintu cyiza cyane. Niba rero ujya wumva bavuga ngo urasabana ubwo nawe uhite wishyira mu mubare w’abantu bakurura abantu benshi. Uburyo wegera abantu, uko ubaganiriza ubatega amatwi, ubakemurira ibibazo, biri mu bintu bikurura abantu benshi ndetse burya utuma hari n’abagenda bagutekerezaho.
10. Kuryoshya ibiganiro
Iyo uri umuntu uryoshya ibiganiro ukurura abantu benshi cyane, kabone n’iyo waba utari mwiza mu buranga. Ibi bituma iyo uvuga, buri wese aba yifuza kugera aho uri, bityo ukigwizaho umubare munini w’abaryoherwa n’ibyo uvuga ariko nako bamwe bagenda barushaho kugutekerezaho.
Umuntu rero uzi kuryoshya ibiganiro akenshi no gutereta biramworohera kuko bitamuvuna kwiyegereza uwo yakunze, cyane ko benshi baba baza bakurikiye ibiganiro bye nawe akaboneraho.
11. Kumenya kuvugira kuri telefone
Telefone ni imwe mu ntwaro zifashishwa mu gukurura abantu. Hariho umuntu uba uzi kuvugira kuri telefone ku buryo atuma uwo bavugana atarambirwa cyangwa abantu bagahora bifuza kumuhamagara kugira ngo biyumvire uburyo avugamo. Ibi rero bisaba kuba uzi kwishyira mu mahoro, ubundi ukavuga witonze.
12. Kumenya ubwenge
Iyo uri umuntu w’umuhanga kandi uzi ubwenge ni ibintu bituma ukurura abantu kuko baba bizeye ko ibyo ukora n’ibyo uvuga ubizi kandi byuzuye amagambo y’ubwenge. Ikindi kandi baba bumva ibikorwa byawe birimo ubwenge kandi ari byiza. Ibi bituma bamwe hari abaza kukuvomamo ubwenge, maze ukigirira inshuti utyo.
Src:www.Wikihow.com


text:
Rick Warren ni umupasiteri w’umunyamerika akaba n’umwanditsi w’ibitabo.
Turacyari ku munsi wa Karindwi muri ya minsi mirongo ine twihaye yo gusoma igitabo cyanditswe na Rick wallen, yitwa “Ubuzima bufite intego” uyu munsi umutwe dusoma ufite intego yitwa “Imvano ya buri kintu” igice cya kabiri
Duhesha Imana icyubahiro iyo tuyiramya
Kuramya Imana niwo murimo tugomba Imana. Turamya Imana tuyinezererwa. C.S.Lewis yaravuzengo “Ubwo Imana yadutegekaga kuyiramya, yaduhaye ubutumire ngo tuyegere tuyinezererwe’’
Imana ishaka ko kuramya kwacu kuba guturutse mu rukundo, ,mu ishimwe no ku yinezererwa aho kuba agahato.
John Piper yaravuze ngo "Imana ihabwa icyubahiro muri twe iyo dusendereye umunezero ku bwayo’’
Kuramya birenze kure guhimbaza Imana, kuyiririmbira no kuyisenga Kuramya nyakuri ni uburyo bwo kubaho tunezerewe Imana,tukayikunda,kandi tukitanga ngo dusohoze imigambi yayo. Iyo utanze ubuzima bwawe ngo buheshe Imana icyubahiro,buri kintu cyose gishobora guhinduka igikorwa cyo guhimbaza Imana.
Bibiliya iravugango “Mutange imibiri yanyu ibe igikoresho cyo gukora ibyo gukiranuka kugira ngo Imana ihabwe icyubahiro’’ Abaroma 6:13
Duheshe Imana icyubahiro dukunda bene Data
Ubwo wavukaga bwa kabiri, winjiye mu muryango w`Imana. Gukurikira Kristo si ukwizera gusa; harimo no kugira aho ubarizwa no kwiga gukunda umuryango w` Imana. Yohana yaranditse ngo “urukundo dukunda bene data rwerekana ko twavuye mu rupfu tukajyera mu bugingo’’
Pawulo nawe yaranditse ngo “Mwemerane nk`uko na Kristo yabemeye, kugira ngo Imana ihimbazwe” Abaroma 5:7
Ni ishingano yawe kwiga gukunda nk`uko Imana ikunda, kuko Imana ni urukundo,kandi gukunda birayubahisha. Yesu yaravuze ngo “Mukundane nk`uko nabakunze. Ibyo ni byo byose bazamenyeraho ko mu ri abigishwa banjye, ni mu kundane” yohana 13:34
Duhesha Imana icyubahiro duhinduka tugasa na kristo
Iyo tumaze kuvukira mu muryango w`Imana, Imana, yifuza ko dukura tukagera ku kigero gishyitse. Ubwo rero twaba dusa dute? Ikigero cy`ubukuru mu Mwuka ni ugusa na Kristo, mu mitekerereze,amarangamutima, n`imikorere. Uko urushaho ku genda usa na kristo, ni ko uzarushaho guhesha Imana icyubahiro. Bibiliya iravuga ngo “Uko umwuka wa kristo arushaho gukorera muri twe,tugenda duhindurwa tukarushaho gusa nawe kandi tukarushaho kugaragaza ubwiza bwe’’1Abakorinto 3:18
Imana yaguhaye ubugingo bushya na kamere shya umunsi wemeye Kristo. Kuva ubwo Imana ishaka gukomeza uwo murimo wo guhindura kamere yawe igihe gisigaye cyo kubaho kwawe. Bibiliya iravuga ngo ‘’muhore mwuzuye imbuto ziva mu gakiza kanyu¬¬¬¬_ari byo bintu byiza bizanwa mu buzima bwanyu na Yesu Kristo,kuko ibyo bizahesha Imana ishimwe no guhimbazwa.’’ Abafilipi 1:11
Duhesha Imana icyubahiro iyo dufashisha abandi impano zacu
Buri wese muri twe yaremwe n`Imana mu buryo bwihariye imuha ubuhanga,impano, ubugeni n`ubushobozi. Uburyo Imana ‘’yaguteranije’’ntabwo ari impanuka. Imana ntago yaguhaye ubushobozi ufite ngo ubwikoreshereje ku nyungu zawe gusa. Wabuherewe kugira ngo ubukoreshereje abandi nk`uko n`abandi bahawe ubwo bafite ngo nabo bakugirire umumaro. Bibiliya iravuga ngo’’Imana yahaye buri umwe muri mwe ku mpano zayo z`uburyo bwinshi. Muzikoreshe neza kugira ngo Ubuntu bw`Imana bugaragarire muri mwe … Wahamagariwe gufasha abandi? Iyo ubikorana imbaraga zose n’umwete Imana itanga. Nibigenda bityo, Imana izahabwa icyubahiro.’’
Duhesha Imana icyubahiro tubwira abandi ibyayo
Imana ntago yifuza ko urukundo n`imigambi byayo bigirwa ubwiru. Iyo umaze kumenya ukuri, yifuza ko ugusangira n`abandi. Uwo ni umugisha ukomeye _kugeza abandi kuri Yesu, ukabafasha guhishurirwa intego z`ubuzima bwabo,ukabategurira kuragwa ubugingo bw`iteka. Bibiliya iravuga ngo’’Uko Ubuntu bw`Imana burushaho kuzana abantu kuri Kristu…ni ko n`Imana izarushaho guhabwa icyubahiro.’’


text:
Abadepite bagaragarijwe akamaro ko kwagura Igicumbi k’Intwari
Yanditswe na Sezibera Anselme
Urwego rushinzwe Intwari, Imidari n’Impeta by’Ishimwe (CHENO) rwakiriye itsinda ry’Abadepite bagize Komisiyo y’uburezi, umuco n’ikoranabuhanga rubamurikira umushinga wo kwagura ahari Igicumbi k’Intwari ndetse n’akamaro bifite ku gihugu.
Bikozwe nyuma y’uko tariki ya 19 Kamena 2019 Komisiyo y’uburezi, umuco n’ikoranabuhanga yakoranaga ibiganiro na Minisiteri y’Umuco na Siporo hamwe n’ibigo biyishamikiyeho, hagamijwe kuganira ku mikorere n’imikoranire ndetse n’uburyo bwo guteza imbere umuco.
Ni muri urwo rwego kuri uyu wa 17 Nyakanga 2019 komisiyo yasuye urwo rwego bayisobanurira ibyo bakora n’uburyo babikora. Umunyamabanga Nshingwabikorwa w’Urwego rushinzwe Intwari z’Igihugu, Imidari n’Impeta by’ishimwe (CHENO) Nkusi Deo, avuga ko bagaragarijwe (abagize komisiyo) gahunda yo kwagura Igicumbi k’Intwari, berekwa ahazubwaka inyubako nshya ijyanye n’igihe kandi ikazagira uruhare runini cyane mu kwigisha ibyerekeranye n’umuco w’ubutwari hakaba ahantu hasurwa, higishwa kandi hagendererwa hanagaragaza isura nshya y’u Rwanda yerekeranye n’ubutwari.
Nkusi ati: “Muri iyo nyubako izaba igendanye n’igishushanyombonera cy’Umujyi wa Kigali mu gihe kiri imbere, hazaba harimo ibice bigaragaza amafoto y’Intwari z’Imanzi, Imena n’Ingenzi. Ni inyubako izakenera ingengo y’imari itari nke ikazagenda ikorwa mu byiciro 3 bikurikiranye, ariko hari uburyo yagabanyijwe kugira ngo idahenda cyane ariko birashoboka ko na nyuma mu myaka 3 cyangwa 4 hazanarebwa uburyo ibindi bitakozweho birimo imva n’ibimenyetso bibe byajyana n’iyo nyubako nshya bijyane n’igihe tugezemo.”
Ku birebana n’imishinga yazanira inyungu CHENO ishobora gushyirwa muri iyo nyubako, Nkusi avuga ko byatekerejweho ndetse bakajya no gusura izindi nzu ndangamurage ngo barebe uko bikorwa n’inyungu bitanga, na bo bituma biyemeza kuzabishyiramo.
Nkusi avuga ko inyigo ikirangira yasabaga amafaranga y’u Rwanda asaga miriyari ariko biba ngombwa kugabanya igiciro ibikorwa bimwe biba biretswe bitayibuza gukoreshwa no gusurwa, bituma ingengo y’imari igabanywa ingana na miriyari zisaga 1.5 kandi bikazashyirwa mu byiciro 3 by’imyaka y’ingengo y’imari kugira ngo amafaranga azaboneke.
Ashima uruzinduko rw’Abadepite kuko asanga ari ubuvugizi bwuzuye babonye ku bijyanye no gusura Igicumbi k’Intwari, mu kwigisha no guhindura imyumvire y’Abanyarwanda no kwerekana isura nziza y’u Rwanda, guhindura imyumvire ku banyamahanga bari bafite ku Rwanda ariko cyane cyane no kugira icyo kinjiza ku bukungu bw’igihugu ku bijyanye n’ubukerarugendo.
Perezida wa Komisiyo y’uburezi, umuco n’Ikorabuhanga mu Nteko Ishinga Amategeko Nyabyenda Damien, avuga ko mu ruzinduko rwabo beretswe gahunda n’ibikorwa byo kwagura Igicumbi k’Intwari ku bijyanye n’inyubako nshya ijyanye n’igihe, bareba imirimo irimo kuhakorerwa aho igeze, imbogamizi zirimo hamwe n’ingamba zihari zo gukemura izo mbogamizi.
Nyuma yo kugaragarizwa imbogamizi zirebana n’ingengo y’imari nto ukurikije ibikorwa biteganywa, Komisiyo yabagiriye inama yo kubijyanisha mu byiciro hakabanza ibikenewe gusumbya ibindi.
Ndangiza Madine, umwe mu bagize iyo komisiyo kandi na we akaba yarabagiriye inama yo gutekereza ku bikorwa byazashyirwa muri iyo nyubako bishobora kuyibyarira inyungu mu kwinjiriza CHENO n’igihugu. Muri rusange itsinda ry’Abadepite bagize iyo komisiyo bashimye uwo mushinga watangijwe na CHENO uko uteye ndetse n’aho ugeze mu ishyirwa mu bikorwa.
CHENO ishimangira ko mu mezi 30 ari imbere ibikorwa byo kubaka inyubako y’Igicumbi k’Intwari bizaba birangiye hasigaye gusa ibijyanye n’amasuku, hanyuma amikoro uko agenda aboneka ibitarakozwe na byo bizagende bikorwa kugira ngo hakomeze kuba ahantu heza, hakurura abantu kandi hanigisha.


text:
Umunyarwanda ati "Mwene samusure avukana isunzu", ibi akaba ari byo biri kwigaragaza ku muhanzikazi w'impano itangaje witwa Isheja Nkunda Anaella winjiye mu muziki afite imyaka 3, ubu akaba yamaze gushyira hanze indirimbo ye ya kabiri. Uyu mwana muto cyane akomora impano yo kuririmba kuri nyina usanzwe ari umuririmbyi w'icyamamare mu Rwanda.
Isheja Nkunda Anaella kuri ubu ufite imyaka 4 y'amavuko, ni imfura mu muryango w'abakristo wa Dr Nkundabatware Gabin na Mucyowera Jesca. Nyina w'uyu mwana ari we Mucyowera Jesca, ni umuhanzikazi uri mu bakunzwe cyane mu muziki wa Gospel akaba n'umuririmbyi w'icyamamare ufatwa nk'ishyiga ry'inyuma muri Injili Bora yamamaye mu ndirimbo 'Shimwa' n'izindi.
Mucyowera ni we wanditse indirimbo zitandukanye z'iyi korali zakunzwe na benshi zirimo na 'Shimwa' twavuze haruguru, ndetse ni nawe ukunze gutera indirimbo nyinshi z'iyi korali ibarizwa muri EPR Gikondo. Nk'umuhanzikazi ku giti cye, Mucyowera akunzwe cyane mu ndirimbo 'Yesu arashoboye', 'Jehovah Adonai', 'Mu gihe cyashyizweho' aherutse gusohora, n'izindi.
Isheja Nkunda Anaella impano nshya itangaje mu muziki nyarwanda
Kuri ubu umukobwa we witwa Isheja Nkunda Anaella arakataje mu muziki ndetse ubona afite ejo heza naramuka abikomeje. Mu mwaka wa 2020 ni bwo uyu mwana yashyize hanze indirimbo ye ya mbere yitwa 'Bana dukunde gusenga', ikaba iri kuri shene ya Youtube ya Nyina. Ubu, hasohotse indirimbo ya kabiri y'uyu mwana yitwa 'Gushima' ikaba iri kuri shene ye ya Youtube yafunguriwe n'ababyeyi be, yitwa Isheja Nkunda Anaella.
Mu kiganiro na InyaRwanda.com, Mucyowera Jesca umubyeyi wa Anaella yadutangarije ko yavumbuye impano iri muri uyu mwana we ubwo yari atangiye kuvuga. Ati "Impano yo kuririmba nayimubonyemo agitangira kuvuga, kuko yaririmbaga ibintu utumva ariko ukumva biryoheye ugutwi". Yakomeje ati "Mu by'ukuri ni impano afite pe kuko ikintu cyose iyo ugishyize muri melodi agifata bimworoheye cyane".
Yavuze ko bitagorana rwose kuba Anaella yafata mu mutwe indirimbo ababyeyi be bamwandikiye na cyane ko ataramenya kwandika kuko akiri umwana muto cyane. Anaella aritegura kujya mu mwaka wa mbere y'amashuri abanza kuko ari bwo agisoza ay'incuke. Uburyo afata mu mutwe vuba, ni ibintu bitangaza cyane ababyeyi be nk'uko Jesca Mucyowera yabitangaje muri aya magambo "Ndi recordinga (nifata amajwi) nkamuha telefone, ajya mu cyumba agasohoka yayifashe yose. Nanjye birantangaza".
ICYIFUZO CY'ABABYEYI BA ANAELLA KU BIJYANYE N'IMPANO AFITE YO KURIRIMBA
Mucyowera yabwiye InyaRwanda.com ko atarabyara uyu mwana w'umukobwa, yumvaga yifuza ko imfura ye yazaba umuhanzikazi ukomeye. Inzozi ze ziri gusohora kuko imfura ye yamaze kwinjira mu muziki. Yagize ati "Ntaramubyara, nifuzaga ko umwana wanjye w'imfura yazatwara impano y'uburirimbyi, nkamusengera mutwite nkakunda kumwita Jessica w'ahazaza"
Yavuze uko byagenze ngo Anaella akore indirimbo ye ya mbere. Ati "Rero yaba ari gukina nkumva araririmba mbese nkabona bimurimo. Mwandikira indirimbo yari afite imyaka 3 numva arayifashe, ndamubwira amperekeze muri studio ngiye gukora indirimbo, ndamubaza nti ese nawe urashaka kuririmba ati yego, arayiririmba arayirangiza, iyo ndirimbo yitwa 'BANA DUKUNDE GUSENGA', iri kuri shene yanjye, yari afite imyaka 3".
Mucyowera Jesca umubyeyi wa Isheja Nkunda Anaella
Mucyowera yavuze ko bifuriza imfura yabo y'umukobwa ariwe Anaella guhirwa n'impano afite yo kuririmba akabera umugisha Isi yose ndetse akazabona umugingo budashira. Ati "Turamwifuriza guhirwa n'impano, kubera umugisha Isi mu mpande zose, n'ubugingo budashira. We love her (turamukunda)". Uyu mwana w'umukobwa usoje amashuri y'incuke, ababyeyi be bavuga ko ari umuhanga cyane mu ishuri. Nyina yagize ati "Ni umwana w'umuhanga cyane!"
Mu gusobanura uburyo Isheja Nkunda Anaella ari umuhanga mu ishuri, Mucyowera Jesca yavuze ko bamusimbukije umwaka wa 2 w'amashuri y'incuke, ageze mu wa 3 atsinda ibizamini ku manota meza cyane. Ati "Kuko amashuri y'incuke ibyo biga byinshi babishyira mu ndirimbo, byaramworoheye ku buryo twabonye uburyo abyumva tumusimbutsa uwa 2, ageze mu wa 3 ubu arangije afite Excellent, mbese ni umunyabwenge cyane, dushimira Imana ku bwe". Yongeyeho ati "Tumwitaho cyane kuko hari icyo tumubonamo hari n'icyo tumwifuzamo".
Isheja Anaella yinjiye mu muziki ku myaka 3 y'amavuko
Isheja Anaella amaze gushyira hanze indirimbo ebyiri
Isheja Anaella hamwe n'umubyeyi we Mucyowera akomoraho impano yo kuririmba
REBA HANO INDIRIMBO NSHYA 'GUSHIMA' YA ISHEJA ANAELLA W'IMYAKA 4
REBA HANO INDIRIMBO 'BANA DUKUNDE GUSENGA' ARI NAYO YINJIYE MU MUZIKI ANAELLA KU MYAKA 3 Y'AMAVUKO
REBA HANO INDIRIMBO 'JEHOVA ADONAI' YA JESCA MUCYOWERA NYINA WA ISHEJA NKUNDA ANAELLA


text:
Bavuga ko hari abamara iminsi itatu badashyize inkono ku ziko babona abana bagiye kubapfiraho bagahitamo kwirukankana isahani mu baturanyi babo, bagira amahirwe bakabona iminsi iricumye.
Bamwe mu miryango y’abanyarwanda birukanwe muri Tanzaniya iravuga ko inzara ibavuzamo ubuhuha yatangiye kubakoresha ibyo batibwiraga.
Bimwe mu byo bavuga ko batangiye gukora kandi batarabitekerezaga birimo gusubira mu gihugu birukanwemo nabi ndetse no kwiyemeza umuco wo gusabiriza kandi ngo bibakoza isoni.
Kumara iminsi 3 nta nkono igera kuzi ko ngo ni byo bituma babona abana bagiye kubapfiraho bagahitamo kwirukankana isahani mu baturanyi babo, bagira amahirwe bakabona iminsi iricumye.
Baravuga ko gusabiriza nubwo bibatera ipfunwe ari yo nzira yonyine basigaranye bakesha amaramuko, kuko ngo n’uwabyangaga cyane abona umwana atangiye kurerembura agahaguruka agatangira gusabiriza.
Abaganiriye n’Izubarirashe.rw dukesha iyi nkuru ni bamwe mu miryango 10 y’abatujwe mu Karere ka Huye mu Murenge wa Kinazi mu Kagali ka Gitovu, aho bavuga ko babayeho ku bugenge bitewe no kubura imvura, kutagira ubutaka cyangwa itungo, ari byo bavuga ko byatumye imiryango igeze muri 3 ihitamo gusubira muri Tanzania.
Gusa bamwe muri bo baravuga ko gusubira muri Tanzania ari icyemezo kigayitse kuko ngo inabi bagiriwe bagateshwa imitungo yabo, ituma batizera ko yarangira, ari na cyo gituma hari abavuga ko bazemera bakazira inzara ariko bakaguma mu Rwanda.
Umwe yagize ati “Gusa bitewe n’ubuzima twari dufite tukiba muri Tanzania hari abo inzara yishe basubirayo, kuko tukiriyo twararyaga nta kibazo twari dufite rwose ntawaburaraga, ariko n’ubundi abajyayo baribeshya kuko njyewe nzemera nzire inzara ariko ndi mu gihugu cy’umutekano.”
Mugenzi we yunzemo ati “Nonose ko bantesheje inka zanjye, nkasiga inzu zajye arijye wabishatse nabwirwa n’iki niba n’ubundi batazongera bakampindukana? Nzaguma ino hari umutekano, ntawurengana urataka ugatabarwa iki ni igihugu cy’umutekano.”
Iyi miryango yemeza ko inzara yabaye rusange mu baturage bitewe n’izuba ariko ikavuga ko kuri yo ari umwihariko kuko ngo na mbere baryaga babikesha guca inshuro mu baturage basanze mu Rwanda.
Ryaziga Francois yagize ati “Nawe urabona uko bimeze hano imvura yagwaga tukabona aho guca inshuro mu baturanyi ariko ubu urajya kwaka akazi bakaguseka, bakakubwira ko na bo byabayobeye bitewe no kubura imvura.”
Bamwe mu miryango ivuga ko bimeze nabi bari kumwe n’abana babo (Ifoto/Nshimiyimana E)
Gusa Ryaziga avuga ko nubwo amapfa ari ikibazo bahuriyeho n’abandi baturage ngo cyabagizeho umwihariko nk’abantu bari basanzwe batunzwe n’abandi.
Ati “Nibura bo hari utwo basaruye kuko bafite imirima minini ariko twebwe ni aka karima ubona imbereye y’inzu nta handi dukura, nta tungo ngira ngo nawe urareba.”
Aba baturage bavuga ko hari igihe iminsi ishira ari 2 cyangwa 3 ntawe ushyize inkono ku ziko.
Muhawenayo Amina ati “Ubu twadukanye umuco wo gusaba kandi tutarigeze tubitekereza, kuko urabona umwana agiye kugupfiraho ugahaguruka wajya mu rugo rw’umuntu wavuga ko ushaka akazi akavuga ko ntaho yagukoresha, cyakora wamutekerereza uko bimeze ukabona wenda aragufunguriye.”
Gusa ngo nubwo gusaba atari umuco bishimira ngo niyo nzira yonyine yo kuramuka basigaranye.
Ati “Ngira ngo nta banga riri hano ushobora kwinjira mu bikoni byacu ukareba nawe ahantu baheruka guteka ntiwahayoberwa, iminsi irashira ari itatu udashyize inkono ku ziko, ariko wabona ugiye gupfa ukabungana isahane mu ngo z’abaturanyi ukabona ubonye icyo guha umwana.”
Nubwo bashima ukuntu bakiriwe mu Rwanda bavuga ko bakibakira babafashije byinshi ndetse ngo bakanabasezeranya kubaha inka ndetse n’ibiti byo kubabakira ibiraro bikazanwa ariko ngo bakaza kuyoberwa uko byaje kurangira.
“Rwose twakiriwe neza duhabwa amacumbi, baduha ibiryo ariko bari badusezeranyije ko bazaduha inka ndetse n’ibiti byo kubaka ibiraro biraza ariko ntawamenye uko byarangiye kugeza na n’ubu turacyategereje, kandi bahora batubwira ngo dutegereze.”
Nubwo aba baturage barira ayo kwarika bisa nk’aho ubuyobozi butemera ishingiro ryo kurira kwabo, kuko Umuyobozi w’Umurenge wa Kinazi agaragaza ko babafashije kwifasha.
Migabo Vital avuga ko bafashijwe gukemurirwa ibibazo by’ibanze birimo kubaha aho gutura ndetse ngo bakaba bafashwe kimwe n’abandi banyarwanda ku buryo batananirwa kwibeshaho.
Avuga kandi ko n’izindi gahunda z’igihugu zibahanze ijisho ati “Nta gahunda yihariye bafatirwa kuko bakiriwe kimwe n’abandi banyarwanda, twabahaye iby’ibanze, kandi dukomeza no kubafasha bari mu byiciro by’ubudehe nk’abandi, bagafashwa nk’abandi.”
Ku bijyanye n’inka bavuga ko bijejwe avuga ko inka koko bazibemereye ariko ko inka zigenda zitangwa gahoro gahoro uko zibonetse, bityo ko abo biri ngombwa n’ubundi bazazibona.
Yemera ko bitewe n’ibura ry’imvura inzara ari ikibazo bahuriyeho n’abandi ariko akavuga ko abashimira uburyo bagerageza kwifasha kimwe n’abandi abanyarwanda.
Gusa ku kijyanye n’ubutaka buto bavuga ko ari bwo shingiro ry’inzara bafite, avuga ko barimo babashakira aho bazahinga mu kabande ariko ko hari n’aho bari babahaye bakahanga bitewe n’uko ngo hari kure n’ubwo bo bavuga ko aho bari bahawe hari mu mirima y’abaturage.
Source : IZUBARIRASHE


text:
Imyidagaduro
Ingabire Immaculee, A.Marie Niwemwiza, Miss Jolly… Hari Icyo Bavuga Kuri Bridal Shower
Bisa n’ibimaze kuba umuco ko abakobwa bagiye kurongorwa kurushinga bakorerwa ibirori bizwi nka ‘Bridal shower’. Abagore bakuru na ba Nyirasenge[ku babafite] barabegera bakababwira uko zubakwa. Umutesi Jolly wigeze kuba Miss Rwanda.
Abantu bari mu bavuga rikijyana bavuga byinshi kuri iki gikorwa.
Umukobwa watowe n’uwa mbere uzi ubwenge, akaba mwiza kandi akagira ikinyabupfura kurusha abandi mu Rwanda, Nyampinga w’u Rwanda[ Miss Rwanda) wa 2016 Jolly Umutesi avuga ko ariya mahugurwa[bita Bridal Shower] yajya ahabwa n’abasore bagiye kurushinga.
Iki gitekerezo cye yakinyujije kuri Twitter, gikurura impaka. Bamwe bati: ‘ Uramenye!’, bandi bati: ‘Ntacyo byaba bitwaye.’
Yanditse ati “Inshuti yanjye yantumiye mu birori bizaba ubwo ingamba zo kwirinda COVID-19 zizaba zorohejwe, aho nibwo ba nyirasenge n’ababyeyi bazaza bakamugira inama z’uko yazaba umugore mwiza. Ariko ikibazo cyanjye ni iki. Twajya tugira ibirori nk’ibi by’abagabo benshi bagira inama abahungu uko zubakwa n’uko bagomba kuzuza inshingano nk’abagabo mu gihe barushinze.”
Hari abashyigikiye igitekerezo cye…
Umwe muri bo ni Anne Marie Niwemwiza usanzwe ari umunyamakuru.
Yagize ati “Byari bikwiye kujyana pe. Niba atari ibyo baragosorera mu rucaca.”
Undi ni Erneste Mushi wasubije asa n’ushyigikiye Mutesi Jolly wagize ati “Nibyo rwose , abasore nabo bakwiye kujya baganirizwa n’abagabo bubatse ariko nabo bafite ingo zizira amakimbirane bakabagira inama, reka nongereho ko ibyafasha byose kugira ngo ingo zireke gusenyuka bikwiye kwitabwaho cyane. Rwose birashoboka kugira urugo rwiza rwuzuye amahoro n’umunezero.”
Uwitwa Lydia Mutesi Mwambali ati “Izo nama ntiziba zigamije guhindura umuntu ahubwo ziba zigamije kumutegura mu buzima bushya agiye kwinjiramo ku bamutanzeyo bakamuha ishusho rusange nibura ya bimwe na bimwe kuko hari ibyo marriage ihuriraho.”
Hari n’abatemera Bridal shower …
Audace Hirwa yagize ati: “Sintekereza ko umuntu ugiye kurushinga akaba ataramenya uko yakwitwara mu rwe inama mumuha mu masaha abiri arizo zatuma rurama. Bridal shower mbona ari uburyo bwo gutwerera indirectement[mu buryo buziguye].
Ndizeye nawe ati: “Urashaka bigishe nyir’urugo iki ubwo? bamwigishe uko azayobora urugo rwe se? nkunze ko wabivuze neza baba bamwigisha uko azitwara mu rugo ashakiyemo so muragira abagabo babigishe iki? wenda mutanze urugero byaba byiza ku rushaho.”
Uwitwa Online Rwanda ati “Nta mugabo wubakira undi. Abagabo bubaka bitandukanye niyo mpamvu nta mugabo ugirwa izo nama. Umugabo afata inshingano akibwirira umukobwa ko ashaka ko babana.”
Ibi ni mwe mu bitekerezo twahisemo ku mpande zombi kuko ibyahatanzwe ni byinshi kandi bigiye bitandukanye.
Leta y’u Rwanda ibivugaho iki?
Mu Ugushyingo 2017 mu Rwanda habaye Inama nyungurana bitekerezo ku ndangagaciro z’ubukwe bwa Kinyarwanda.
Yahuje inzego zitandukanye zirimo abayobozi mu nzego za Leta, imiryango itari iya Leta ndetse n’ abanyamadini.
Uwari Minisitiri w’ Umuco na Siporo icyo gihe Madamu Julienne Uwacu yavuze ko umuco ugenda uhindagurika yongeraho ko ibyiza bijemo bigomba gusigasirwa ibibi bijemo bikamaganwa.
Umuyobozi w’ Umuryango mpuzamahanga urwanya ruswa n’ akarengane Madamu Ingabire Marie Immaculee yavuze ko ibya Bridal Shower biba bigamije kwaka abantu amafaranga mu buryo butari bwo .
Kuri we Bridal Shower ni uburiganya.
Mu myanzuro y’iyo nama byerekanye ko ibibera muri Bridal Shower bidafututse, ko bikwiye guhinduka.
Ku nshuro ya mbere, ibya Bridal Shower byatangiriye i Brussels mu Bubiligi. Hari muri 1860.
Ariko abahanga mu mateka bavuga ko bishobora kuba bifite imizi mu Buholandi bwo mu Kinyejana cya 17.
Nyuma byaje kwamamara bigera muri Leta zunze ubumwe z’Amerika. Byaje no kugera mu Bwongereza


text: 1-Umutambagiro ubusobanuro, igihe cya hija kugaragaza amategeko yayo, ibyiza bya hija, uwemerewe gukora hija, imbago za hija shariti za hija, inking za hija, ibyangiza hija ,itegeko ry’uwipfiriye muri hija, Icyiru gitangwa kuwakoze imibonano muri hidja, ndetse n’uwakoze umuhigo muri hidja. 2- . amoko y’ibitambo na hija, amtegeko areba abemeramanakazi, ibikorwa bya hija , uburyo bwa talbiya n’igihe cyayo,imbago za Arafat n’igihe cyo guhagarara Arafat umutambagira mwiza kurusha indi, ibisabwa kumuntu waretse inking ya hija ibikorwa bikorwa mu minsi 3 ya tashiriiq, uburyo intumwa yakoze hija amategeko agendana n’igitambo.


text:
Abantu benshi ku isi bakunda gushaka uwo bahuje imyizerere y’idini ariko siko benshi bibahira kuko bategereza imyaka na nyagateke kugira ngo babashe kubona abo babana bahuje idini.
Umugore witwa Nwobi Nwakota wo mu gihugu cya Nigeria yahuye n’uruva gusenya kuko kuva mu buto bwe yari yariyemeje ko azashyingiranwa n’umugabo usengera muri kiriziya gatorika ariko abizera bagenzi be ntibamurebe n’irihumye.
Nwobi Nwakota yahuye n’umugabo we witwa Okeke amaze gusaza cyane,kuko yategereje ko abasore bo mu kiriziya bamurambagiza imyaka igashira indi igataha.
Mu kiganiro yagiranye na BBC, Nwobi Nwakota yavuze ko abasore b’Abangirikani aribo bakundaga kumurambagiza akababwira ko atashakana n’umugabo utari umugatorika.
Yagize ati “Sinigeze nshaka na mbere.Nuzuye umunezero.Impamvu ntashatse mbere nuko nari narahaye isezerano Imana ko nzashakana n’umugabo usengera muri kiriziya Gatorika ariko abazaga kundambagiza bose bari abangirikani.”
Mu mafoto yakwirakwiriye henshi yagaragaje uyu mugore yambaye imyambaro y’abageni ariko ashaje cyane.
Nwobi yavuze ko yari azi neza ko umunsi umwe Imana izamuha umugabo w’umugatorika ariyo mpamvu yategereje yihanganye igasohoza isezerano ashaje.
Ku rundi ruhande,umugabo we Okeke yari yarashatse ntiyahirwa n’urushako niko guhitamo kwishumbusha Nwobi.
Aba bombi bahujwe n’umwe mu bagize umuryango w’umugore,ikibatsi cy’urukundo kibagurumanamo niko kwemera kurushinga.
Okeke yavuze ko yemeye Nwobi kubera ko yifuzaga umwamikazi uza kuzuza umutima we.
Nwobi yavuze ko nubwo yamaze gucura ariko yakwishima cyane Imana imuhaye umwana ndetse agira inama abakobwa bakiri bato yo kwihangana bagategereza abagabo b’inzozi zabo.
Ati "Abakobwa bato bakwiriye kwihangana igihe bari gushaka abo barushinga.’Umugabo we yahise amwunganira ati “Bakwiriye gutuza mu mutwe bakirinda guhinduranya abakunzi.”
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN
IDINI ni ikintu gikomeye tudakwiye gukinisha.Nubwo benshi bavuga ngo "byose ni ugusenga",siko Imana ibibona.Muli Matayo 7:13,14,Yesu yerekanye ko nubwo hari amadini menshi (INZIRA),Idini rimwe gusa niryo "rijyana abantu ku buzima bw’iteka".Muli 1 Yohana 4:1,Imana idusaba "dushishoza" mu gihe duhitamo aho dusengera.Ndetse ikadusaba "gusohoka" mu idini ry’ikinyoma.Wamenya gute idini ry’ukuri?Bisaba kubanza gushaka umuntu uzi bible akayikwigisha ku buntu,kugirango umenye neza ibyo Imana idusaba.Mu byo idusaba,harimo kujya mu materaniro ya gikristu,gukora umurimo wo kujya mu nzira abantu nkuko Yesu yasize abisabye umukristu nyakuri wese (Yohana 14:12).Uwo murimo,niwo Yesu n’Abigishwa be bakoraga,kandi badasaba icyacumi.Tugomba kubigana,tukabifatanya n’akazi gasanzwe.


text:
Gukorana n’abasaza bagenzi banjye nka Simon Kabera na Alex Dusabe ni ibyagaciro
Usanase Claude ni umucuranzi ukunda kugaragara cyane acurangira abahanzi batandukanye baririmba indirimbo zo kuramya Imana hano mu Rwanda .
Akenshi uzasanga acurangira umuramyi Simon Kabera ,Alex Dusabe n’abandi benshi cyane akaba ari igikorwa amazemo imyaka myinshi .Claude ukunda cyane gucuranga gitari (Guitar)Solo .
Mu kiganiro yagiranye n’ikinyamakuru isezerano.com yagitangarije byinshi byerekeranye n’akazi akora ko gucurangira abahanzi batandukanye ndetse n’imibanire hagati yabo uko iba imeze .
Mu gihe twari tumubajije uko abona umuziki uhimaza Imana muri iki gihe ,akurikije n’igihe gishize yagize ati :” Gospel y’uyu munsi yarazamutse, dutangira nabonaga ari ibintu bitoroshye n’abantu batarabyumva ndetse umuririmbyi waririmbaga Gospel nta n’agaciro yabaga afite. Nkabona n’abantu benshi batabyumva , ariko uko igihugu cyacu kigenda gitera imbere na Gospel niko igenda itera imbere .
Claude yakomeje ashima uko abona abana bakiri batoya bazamuka cyane mu muziki uhimbaza Imana ati:”ni byiza kuko turi mu isi y’iterambere, abahanzi barazamuka ikigaragara ejo tuzaba dufite abaririmbyi mpuzamahanga nkuko tubona abo muri America n’ahandi.
Mu gihe yababajijwe uko abanye na Simon Kabera ndetse na Alex Dusabe yasubije ko abibona neza kuba akorana n’abasaza bagenzi be, mu magambo ye ati:”gukorana na Simon Kabera na Alexis Dusabe mbibona neza kuko ni abasaza bagenzi banjye.
Uyu murimo tuwumazemo igihe kinini kandi twawuboneyemo byinshi byiza ,gukorera Imana ni ukuri ,uko twari turi mu minsi yashize siko turi ubu ngubu.
Twabonye ukuboko kw’Imana niyo mpamvu kuramba muri ibi bintu Imana nayo ikugirira neza.Hari aho twavuye hari aho twageze, njyewe rero mbifata nkaho ari ukubaka mu bwami bw’Imana. Hari na benshi cyane baje kuri Kristo kandi ijambo ry’Imana rivuga ko abahinduriye benshi mugukiranuka ngo bazaka nk’inyenyeri natwe rero turi bamwe muri abo bahinduriye benshi mu gukiranuka kandi tuzabikomeza kugeza imvi zibaye uruyenzi k’umutwe , mbabonamo Umwuka w’Imana no gukorera Imana bafite desiziyo(decision)kandi ijambo ry’Imana riravuga ngo mugende amahanga yose mubwiriza ijambo ry’Imana rero nk’uko bariya dukorana n’abandi tutavuze hano tubwiriza ubutumwa bwiza mu buryo bwose kuburyo hari benshi bagiye bahinduka kubera indirimbo n’ibiterane twagiye tubonekamo.
Uyu munsi wa none barakomeje muri urugendo rwo kujya mu Ijuru . Uyu mucuranzi Claude Usanase n’umukristo mu itorero ryitwa God is Able riherereye I Kanombe .
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Mirongo inani ku ijana by’abagore babyaye, nyuma y’iminota mike bumva banezerewe, nyamara kandi hashira ikindi gihe gito bakumva bafite agahinda, bacitse integer; muri make bakumva batameze neza. Muri rusange uku kutamererwa neza kurashira mu gihe kitarenze icyumweru kimwe cyangwa bibiri nk’uko bigaragazwa n’impuguke mu by’ubuzima.Inkuru dukesha urubuga rwa internet www.nlm.nih.gov/medlineplus/, ivuga ko ibi biterwa n’imisemburo iba yarabaye myinshi mu gihe umugore atwite noneho igihe abyaye igahita igabanuka ku buryo bukabije kuko imyinshi muri yo iba ikorwa n’ingobyi y’umwana.
Nyuma yo kubyara rero iyo ngobyi y’umwana isohotse, ya misemburo na yo ihita igabanuka.
Uramutse uhuye n’iki kibazo ngo hari icyo ushobora gukora mu rwego rwo kwirinda zimwe mu ngaruka zishobora guterwa n’igabanuka ry’iriya misemburo. Bimwe muri ibyo ni ibi bikurikira:
• Kuruhuka bihagije
• Kurya neza
• Gushaka abagufasha mu kwita ku mwana kugira ngo ushobore kuruhuka neza
• Ndetse no kuganira n’abandi babyeyi kuko abenshi nabo bashobora kuba barahuye n’icyo kibazo, bityo bakaba bakungura inama bahereye kuko bakitwayemo kugirango bagisohokemo kitabahungabanije cyane.
Uru rubuga rukomeza ruvuga ko ibimenyetso by’agahinda ku bagore bamwe birenza ibyumweru bibiri ndetse bikagera n’aho bidashobora gushira. Iki gihe rero ntibiba bikiri ibisanzwe, niho batangira kuvuga ko umuntu aba yagize indwara y’agahinda.
Aha wakwibaza impamvu abagore bamwe bakomeza kugira agahinda mu gihe abandi gashira. Ngo umugore wese ashobora kugira iki kibazo, nyamara abagore bamwe na bamwe baba bafite amahirwe menshi kurusha abandi. Abo ni nk’abigeze kugira indwara y’agahinda cyangwa se hari umuntu wo mumuryango wabo wigeze kugira iki kibazo.
Uramutse rero uhuye n’iki kibazo ushobora kwegera abajyanama b’ubuzima cyangwa abaganga bakaba bagufasha. Nk’uko bikomeza bitangazwa, ngo kugira agahind


text:
Muri iyi minsi usanga abantu bamwe cyane cyane urubyiruko biharaje imvugo yadutse ngo “n’ubundi nta myaka ijana, reka twibereho gutya... ’’.
Naragenzuye nsanga abenshi bakoresha iyi mvugo batayikoresha mu bukangurambaga bwuje icyiza ahubwo ari ikibi.
Hari ubwo nari ahantu mpasanga abasore n’inkumi bari mu kigero cy’imyaka 25-30 bariho banywa basangira ibisindisha bahamije, nyuma barandeba bati ’ko wowe udashaka kuba nkatwe kandi n’ubundi nta myaka ijana?’
Nabasubije ko njye imyaka ijana ihari, barankwena baranseka bati ‘urabeshya rwose kuko byanga byakunda uzapfa’. Aba basore n’inkumi nasanze bahuje na bamwe imyumvire yo kudasobanukirwa icyo twita ubuzima n’imibereho irambye.
Ni byo koko abantu baravuka bakabaho mu gihe runaka bagapfa kandi urupfu rwa runaka si rwo rwa kanaka, yemwe n’imyaka y’uburame bw’umubiri ntabwo ari imwe kuko hari abapfa bakivuka, abandi bagapfa mu bwana, abandi bagapfa basoretse, abandi bagapfa ari ibikwerere n’amajigija. Hari abapfa ari abasaza, abakecuru n’abakambwe, bose ikibatwara ni urupfu.
Kuri iyi ngingo narasesenguye nsanga umubiri upfa ariko intekerezo n’ibikorwa by’umuntu ntibipfa cyane cyane iyo bishingiye ku gukora icyiza mu isi y’abazima.
Ingero ni nyinshi z’abantu bakoze ibikorwa byiza imibiri yabo igapfa ariko ibikorwa byabo bikaba bikomeje kubera isi urumuri.
Muri Bibiliya numvise inkuru z’abagabo babaye inyangamugayo mu bikorwa byabo bapfa ku mubiri ariko baracyariho mu ntekerezo.
Ntabwo Aburahamu sekuru w’abizera yapfuye; Musa wavanye ubwoko bw’Imana mu maboko ya Farawo ntabwo yapfuye. Yozefu wari inyangamugayo mu gukiranuka no kwizera ntabwo yapfuye. Umukobwa Mariya wari umukiranutsi wabyaye Yesu ntabwo yapfuye. Intumwa za Yesu ntabwo zapfuye kuko ziracyamurikiye isi y’abemeramana.
Ku bemera mu idini ya Islam, Intumwa y’Imana Muhamadi (Imana imuhe amahoro n’imigisha) ntabwo yapfuye kimwe n’abandi nka bo mu kwemera gutandukanye.
Muri Afurika hari abagabo numvise nkurikirana ibyabo batapfuye kubera imigirire yabo myiza y’ubutwari. Baracyamuritse kubera intekerezo zabo. Mutara III Rudahigwa ntabwo yapfuye, Fred Gisa Rwigema ntabwo yapfuye, izindi ntwari twabwiwe z’u Rwanda zirimo abana bato bigaga i Nyange banze kwitandukanya banga amacakubiri intekerezo zabo ziracyamuritse. Patrice Lumumba ,Thomas Sankara, Nelson Mandela n’abandi babaye indashyikirwa kuri uyu mugabane ntibapfuye.
Ese mu Rwanda rw’ubu ho ntidufite abantu b’ibyitegererezo byo kurama no kuramba?
Mu minsi ya none turimo mu Rwanda na ho dufite abantu baba urugero rwo kubaka intekerezo n’ibikorwa birambye kandi bakiriho. Urugero rwa hafi ni Perezida Kagame Paul wiyubatsemo intekerezo zo kuba umutabazi aho rukomeye hose haba mu Rwanda n’ahandi, aharanira uburenganzira bwa muntu.
Uyu mugabo iteka njye mwita intwari kuko afata ibyemezo bikakaye kandi bikwiriye mu gihe gikwiriye. Amaze kugera ku ntego yo guhagarika jenoside yakorerwaga Abatutsi no kubohora Abanyarwanda mu 1994 ntiyagarukiye aho, yarakomeje ayobora urugamba rw’iterambere nubwo wenda hakiri bimwe byo gukomeza kunoza kuko kubaka ari urugendo ariko ibikorwa bye n’intekerezo bye ntabwo bizasaza ahubwo bizarama bikomeze bibe urumuri ku binyejana biri imbere.
Hari n’abandi banyarwanda bakwiriye gufatirwaho ingero zo kuramba bitewe n’intekerezo n’ibikorwa byabo by’ubutwari bakomeje umujyo n’intekerezo zubaka kandi zirambye mu isi ya muntu.
Numvise uburyo Jenerali James Kabarebe yarwanye urugamba rwo kubohora u Rwanda kugeza ubwo ayobora urundi rubohora abaturanyi bacu b’abanye-Congo. Kugeza ubu imwe muri operasiyo ya gisirikari yayoboye ubu yigishwa muri Kaminuza nyinshi mu isi (Operation Kitona).
Kuri njye uku ni ko kurama kandi hari n’abandi bagenda bubaka amateka nk’ayo mu ngeri zose kugeza ku bagore b’abanyarwandakazi bubaka isi nka Jeannete Kagame washinze umuryango Imbuto Foundation ifitiye urubyiruko akamaro, Louise Mushikiwabo ukomeje kubaka ibigwi mu isi aho ayoboye umuryango ukomeye w’abavuga ururimi rw’Igifaransa.
Natanze ingero zifatika wenda za bamwe mu bakoze ibihambaye ariko uzumva umuntu akubwiye ati ’untegerereze kwa Rubangura mu Mujyi wa Kigali’; undi ati ’duhurire kwa Makuza’; undi ati ’ntuye hafi yo kwa Mushimire Kimironko’; undi ati ’unsige kuri Nyirangarama’; undi ati ’ngeze hafi yo kwa Karangara i Rwamagana’.
Undi ati ’wumvise indirimbo ya Meddy ,The Ben, Karasira na Knowless?’ Undi ati ’wabonye filime ya Papa Sava?’ Undi ati ’ni gute naba ukora filime zikomeye nka Joel Karekezi na Kivu Ruhorahoza?’ Aba bose iyo bakora bene ibi bikorwa baba barema kurama mu ntekerezo zubaka isi.
Birashoboka rero ko mu buryo bw’umubiri umuntu apfa ariko mu buryo bw’umwuka, ibikorwa n’intekerezo umuntu ararama bitewe n’umusanzu yahaye umuryango abarizwamo, igihugu abarizwamo, umugabane atuyeho n’isi muri rusange . Ubundi twaremewe kuba ab’umumaro mu isi tuvukiramo.
Ndasayuka rero nkebura kandi ntanga inama ku bakoresha imvugo igira iti "nta myaka ijana’’ ko abayikoresha baba biremamo ubugwari butuma biroha mu bibi nk’ibiyobyabwenge, ubusambanyi n’ubundi bugizi bwa nabi kuko baba biciriyeho iteka ko nta kurama bafite.
Umuntu ufite intego n’intumbero yagutse ntabwo yakoresha iyi mvugo. Uwo nyumvanye mubona nk’umuntu utazi iyo agana adafite icyerekezo kirambye.
Ndifuriza Abanyarwanda bose aho bari mu isi kubaka intekerezo zubakiye ku cyiza kandi zirambye ku nyungu rusange zaba iza none ndetse n’igihe kizaza ibinyejana ku bindi. Naho wamara umunsi umwe mu isi ariko ukaba uw’umumaro ku bw’intekerezo nziza n’ibikorwa byiza.
Wowe Munyarwanda usomye inkuru yanjye uzasiga nkuru ki imusozi isi izakwibukiraho?
Igitekerezo cya Kwezi Jean


text:
Ntibarasobanukirwa n’ibikubiye mu itegeko rigenga umutungo w’abashyingiranywe, Impano n’izungura
Mu karere ka Rubavu mu murenge wa Kanzenze, abaturage bahatuye cyane abagore ntibarasobanukirwa n’amategeko abarengera cyane cyane ay’umuryango. Babigaragaza cyane cyane iyo habaye ibiganiro aho usanga hari byinshi batazi cyane ku itegeko rigenga umuryango n’iry’umutungo w’abashyingiranywe, impano n’izungura.
Umurenge wa Kanzenze ni umurenge uherereye mu karere ka Rubavu, intara y’uburengerazuba. Uhingwamo ibirayi cyane cyane ndetse abandi bakorora inka muri Gishwati. Imyinshi mu miryango irifashije. Nyamara abayigize cyane nk’abagore, uko kwifasha k’umuryango usanga bo ntacyo bibafashije. Ubabajije ibijyanye n’itegeko rishya rigenga imicungire y’umutungo w’abashyingiranywe,impano n’izungura bavuga ko batarisobanukiwe neza.
Umwe muri bo ati”duhura n’imbogamizi ku mpano zitangwa n’ababyeyi ku bana babo iyo bagiye gushyingirwa, ndetse no mu kuzungura. Abana b’abakobwa batazi uburengazira bwabo kubijyanye n’izungura babirenganiramo”. Ib ibyatagajwe mu kiganiro cyahuje ubuyobozi bw’umurenge wa Kanzenze ndetse n’abaturage. Undi nawe witwa Nyirakaratwa Esperance agaragaza ko n’umuryango uhaye umwana impano nk’iyo agiye gushyingirwa hari igihe bimubera umuzigo n’intandaro y’ihohoterwa mu muryango mushya agiyemo. Ati” iyo umuryango wahaye impano umwana wabo ugiye gushyingirwa ntiyereke uwo bagiye gushyingiranwa imitungo ye yose n’impano yahawe n’ababyeyi nibwo usanga habaye amakimbirane y’imitungo. ”
Ibi ariko iyo babivuga usanga baba basa n’abadasobanukiwe iby’amasezerano agenga abashakanye iyo bashyingiranwa baba bagomba guhitamo: Ivangamutungo rusange, muhahano ndetse n’ivanguramutungo risesuye.
Umunyametegeko Mporansenga Vedaste abasobanurira ibijyanye n’itegeko rishya ku bijyanye n’impano n’izungura agira ati” mu byatumye iri tegeko rivugururwa hakaza iri rishya byari kugira ngo hagabanuke imanza zabaga ku bijyanye n’impano zitangwa ku bana bagiye gushyingirwa aho usanga abagiye gushyingirwa batabwizanya ukuri kubyo batunze ibyo bigatuma haba amakimbirane iyo umwe muri bo asanze mugenzi we hari ibyo yamuhishe”. Asubiza ku kibzo cya Nyirakaratwa, Me Mporansenga avuga ko nk’iyo umuntu yasezeranye ivangamutungo rusange, ibyo wagaragaje bikuriho n’ibyo utgaragaje iyo bimenyekanye bijya muri wa mutungo rusange. Kuri we mbere yo gusezerana abantu bagombye kumenya ubwoko bw’isezerano bagiye gukora aho kwishora.
Agira n’inama ababyeyi kandi ko bagomba kumenya amategeko agenga imiryango kuko iyo batayamenye bamwe babirenganiramo. Ati “mugomba kumenya niba mwarashakanye hakurikijwe isezerano iri cyangwa iri, ni ibiki wemererwa cyangwa utemererwa? ” Ibi bituma umuryango ushyira hamwe ukiteza imbere.
Ibi ni nabyo umunyamabanga nshingwabikora w’umurenge wa Kanzenze yunzemo agira ati”turashima cyane ubuyobozi bw’igihugu kuri iri tegeko rishya kuko risobanura neza icyo ufashe uburyo runaka bwo guisezeranamao n’umugabo cyangwa n’umugore aba yemerewe n’ibyo atemerewe, ariko kandi rigatanga n’ibisobanuro ndetse n’umurongo ku yindi myitwarire rusange igenga umuryango nko kuzungura, gutanga impano (yitwaga umunani kera) n’ibindi.”
Kuri we kumenya aya mategeko bituma abagore cyangwa abagabo barenganye mu ngo basubizwa agaciro kabo. Nk’urugero bamwe mu bagore bavuga ko nubwo aribo bakorera imiryango yabo bahinga, batera imbuto ariko ngo iyo imyaka nk’ibirayi yeze batayigiraho ububasha ahubwo bahabwa kujya mu njumbure yavuyemo umusaruro utwo bakuyemo akaba aritwo bakwifashisha bikenura.
Pax press


text:
Ibyo kurya bitanu umugore utwite akwiye kugendera kure
Umugore utwite akwiye gufata indyo yuzuye kugira ngo ashobore kubona intungamubiri akeneye ndetse n’izitunga umwana atwite.
Nubwo umugore utwite asabwa kurya no kunywa bihagije kuko aba agaburira n’umwana uri munda, hari ibyo atemerewe kurya cyangwa kunywa mu gihe atwite kuko byagira ingaruka mbi ku mwana atwite. Ibintu bitanu umugore utwite atemerewe mu gihe atwite.
1. Ntagombwa kunywa itabi
Umugore utwite abujijwe kunywa itabi, kuko bishyira umwana n’umubyeyi mu byago binyuranye, nko kuba inda yakwivumbagatanya ikaba yavamo, umwana agapfira mu nda, cyangwa akavuka atagejeje igihe.
Hari kandi n’ikibazo cy’uko umubyeyi utwite unywa atabi, akenshi abyara umwana ufite ibiro bicye bikabije.Abaganga bavuga ko ikibazo gikomeye cy’itabi ari uko bimwe mu birigize bishobora kunyura mu ngobyi y’umwana uri mu nda, bikamugiraho ingaruka mbi.
2. Ntagomba kunywa inzoga
Umugore utwite ntagomba kunywa inzoga, kuko ishobora gutuma umwana agira ibibazo by’indwara z’umutima bikazamukurikirana ubuzima bwe bwose.
Abahanga bamwe mu buvuzi bavuga ko kunywa inzoga nkeya kandi inshuro nkeya ntacyo byatwara, hakabaho n’abaganga bavuga ko inzoga yaba ari mbi cyane mu gihembwe cya mbere (mu mezi atatu ya mbere y’isamwa ry’umwana), gusa nta bushakashatsi burabyemeza.
Umuganga w’umunyamerika w’inzobere mu bijyanye n’ubuzima bw’abagore batwite n’abana bakiri mu nda witwa Krierger avuga ko ibyiza ari ukureka inzoga mu bihembwe byose umugore amara atwite, ni ukuvuga akamara amezi icyenda atanyoye inzoga.
3.Kunywa amata adatetse cyangwa za foromaje
Si byiza ko umugore utwite anywa amata adatetse kuko iyo amata adatetse aba yifitemo udukoko two mu bwoko bwa bagiteri twitwa “listeria”,dushobora gutera indwara, utwo dukoko kandi tuboneka no muri foromaje zatunganijwe nabi.
Iyo amata atetswe arashyuha akagera ku rugero rw’ubushyuhe rwo hejuru, ku buryo utwo dukoko dupfa, icyo gihe rero uyanyoye nta kibazo yagira.
4. Agomba kwirinda inyama zatunganirijwe mu ruganda cyangwa inyama zidahiye neza
N’ ubwo inyama zatunganirijwe mu ruganda zihuta gushya mu gihe umuntu adafite umwanya munini wo guteka, ariko si nziza ku mugore utwite, kuko hari ubwo ziba zongeyemo ibindi bintu byagirira nabi umubyeyi n’umwana atwite.
Ikindi kandi hari abantu bakunda kurya inyama zidahiye neza, umugore utwite we, ntakwiriye kurya inyama zidahiye neza kuko ashobora yakuramo bagiteri yitwa “listeria” iboneka mu nyama cyangwa amata bidatunganije neza. Iyo bagiteri ikaba itera indwara.
5. Ntagomba kurya inyama z’umwijima
Iyo umugore atwite hari ibyo kugabanya kurya, ariko n’ibyo agomba kuzinukwa burundu mu gihe cyose agitwite kugira ngo abungabunge ubuzima bw’umwana uri mu nda.
Inyama z’umwijima ni zimwe mu biribwa umugore utwite atagomba gukoza mu kanwa ke. Zaba zitetse zihiye cyangwa zokeje, zishobora kwangiza ubuzima bw’umwana. Impamvu izo nyama ari mbi ku buzima bw’umwana ni uko zikungahaye cyane kuri Vitamine A.
Iyo vitamin A ikaba ari mbi ku ruhu rw’umwana uri mu nda kuko ruba rworoshye cyane. Ibyiza ni ukutarya inyama z’umwijima n’ibindi bizishamikiyeho mu gihe cyose umugore atwite.
Abaganga bavuga ko ubundi umugore utwite atagomba kurenza micrograme 800 za Vitamine A ku munsi, kandi akenshi iyo ngano ikenewe ya Vitamine A, iraboneka mu byo kurya bisanzwe.
Ibitekerezo ( 22 )
Mfite inda yibyumweru 32 none naciye muri ecigraohie basanga umwana afite 1kg600g uyumwana ntashobora kuvukana ibiro bike cyaneee
Jyewe niko navutse ngana ntugire ikibazo azabaho.
Ngo bantwite yaryaga indimu gusa gusa.😂
Humura umwana yiyongera ibiro mu minsi ya nyuma.
Mfite inda yibyumweru 32 none naciye muri ecigraohie basanga umwana afite 1kg600g uyumwana ntashobora kuvukana ibiro bike cyaneee
Humura rwose!kuko igihe gisigaye nicyo umwana yiyongeraho ibiro byinshi..amezi abiri nimenshi
Mfite inda yibyumweru 32 none naciye muri ecigraohie basanga umwana afite 1kg600g uyumwana ntashobora kuvukana ibiro bike cyaneee
Mwaramutse nashakaga kubaza imbuto umugore utwite akwiriye kurya nizo adakwiriye kurya murakoze
Ese wamenya gute umuneke muzima utakwangiriza umugore utwite?


text:
Ku italiki ya 5/07/2020 , « Veritasinfo » yatangaje inyandiko iri mu rurimi rw’igifaransa igira iti « Le coup d’Etat du 5 Juillet 1973, faites-vous votre opinion ». Iyo nyandiko ikaba yaranditswe na Pie Kamoso na Albert Bizindori. Iyo nyandiko ikaba isesengura ku buryo bwimbitse uko igikorwa cyo guhirika ubutegetsi bwa Perezida Grégoire Kayibanda mu ijoro ryo kuwa 4 rishyira kuwa 5 Nyakanga 1973 cyagenze.
Ku italiki ya 8/07/2020, « Radiyo Ubumwe » yagiranye ikiganiro kirambuye n’Albert Bizindori maze asobanura ibyerekeranye n’iyo nyandiko yasohoye mu binyamakuru ivuga ku irikwa ry’ubutegetsi bwa repubulika ya mbere ndetse asubiza n’ibindi bibazo byinshi yabajijwe n’umunyamakuru abantu banyuranye bibaza byerekeranye na kiriya gikorwa cyo guhirika ubutegetsi bwa Grégoire Kayibanda!
Inyandiko ya Pie n’Albert igaragaza ko amateka y’u Rwanda yuzuyemo ubwicanyi buteye ubwoba kandi bugoye kuvuga! Nyuma y’imyaka 47 Repubulika ya mbere ihiritswe ntabwo abana b’impfubyi z’abanyepolitiki bishwe zari zahabwa umwanya wo kuririra ababyeyi babo no kubibuka. Ubutegetsi bwa Kagame buvuga ko abo banyepolitiki aribo babahejeje ishyanga naho ubutegetsi bwa Habyarimana bukavugako abo banyepolitiki bari bagiye gutura igihugu mu rwobo! Muri macye ubutegetsi bwa FPR buhuje imyumvire imwe na leta ya Habyarimana kuri icyo kibazo cy’abanyepolitiki bo muri 73 bishwe! Mu ncamake hasi aha Albert Bizindori aratugezaho bimwe mu bisobanuro biherekeza inyandiko ye:
Bizindori agaragaza ko impfubyi za 73 zikeneye ko abagize uruhare muri ubwo bwicanyi bakiriho babwemera, bakababwiza ukuri kw’aho bajugunye imirambo y’ababyeyi babo kandi bakabasaba imbabazi kandi bagatanga ubutumwa ku bakiri bato ko amahano nk’ayo bagomba kuyirinda kugirango atazagaruka mu gihugu cyacu. Bizindori avugako impamvu ababyeyi babo batibukwa biterwa n’uko nta nyungu muri politiki ababibuka baba babibonamo akaba asanga kandi abakiri bato bashobora gukundana kandi umuco wo kugirira nabi abana ngo bitewe n’uko ababyeyi babo bakoze nabi ukaba ugomba gucika mu Rwanda.
Fungura icyo kiganiro cyose cy’Albert Bizindore ugikurikire ku buryo burambuye:


text:
Niba ugira impumuro mbi mu kanwa, dore amafunguro yakuvura
Kugira impumuro mbi mu kanwa bishobora guterwa n’uburwayi bwo mu kanwa, ndetse n’amafunguro amwe n’amwe nk’ibitunguru, ikawa, inzoga, inyama, n’ibindi.
Icya mbere gifasha gukuraho impumuro mbi mu kanwa ni ukuhagirira isuku, ariko ubwo byanga bigakomeza, icyo gihe rero ufite icyo kibazo yashakira umuti urambye mu mirire.
Hari ibibwa bituma umuntu ahorana impumuro nziza mu kanwa, kabone n’ubwo yaba asanzwe agira impumuro mbi.
Ibi ni bimwe mu by’ingenzi kandi byoroshye kubibona hano iwacu
Imbuto: Imbuto cyane cyane izikungahaye kuri vitamin C, zifasha umuntu kugira impumuro nziza mu kanwa ke iyo akunda kuzirya kenshi, ni ukuvuga nibura buri munsi akabasha kubona urubuto rumwe cyangwa kunywa ikirahuri kimwe cy’umutobe w’imbuto arizo, amaronji, indimu, pomme, inkeri. Amazi arimo umutobe w’indimu na yo afasha guhangana n’impumuro mbi mu kanwa.
Umudarasini (romarin): Ni ikirungo gikunze gukoreshwa mu cyayi no mu guteka inyama cyitwa umudarasini, nacyo gifasha umuntu kugira impumuro nziza mu kanwa.
Yawurute: Ubusanzwe yawurute ni ikinyobwa cyiza cy’ingirakamaro ku buzima bw’umuntu kuko gifasha igifu gukora neza, hanyuma ikanasukura mu rwungano ngogozi ku buryo nta mwuka mubi ushobora guturuka mu muntu.
Concombre: Concombre na yo iri mu biribwa bituma umuntu azana impumuro nziza mu kanwa, cyane cyane ku bantu bakunda kuyikoramo salade, kuko yica udukoko dushobora gutera mu kanwa guhumura nabi ndetse ikanakomeza ishinya, ikayirinda kuba yakwangirika.
Persil: Iki na cyo ni ikimera cyifashishwa nk’ikirungo cyo mu bwoko bwa sereri na cyo kikaba ari ingenzi cyane mu gufasha umuntu kuzana impumuro nziza.
Ibi ni byo by’ingenzi ariko utunde ni rurerure, harimo nk’ibikomoka ku mata, icyayi cy’icyatsi (thé vert), puwavuro zitukura n’ibindi.


text:
Ku bufatanye bw’ikigo cy’Abadacogora n’Intwari cya Caritas Kigali hamwe n’ikigo k’igihugu k’igororamuco NRS biyemeje ko mu myaka 2 gusa nta mwana uzaba ugaragara mu muhanda nk’inzererezi.
Ibi byatangajwe n’umuyobozi wungirije w’Ikigo cy’Igihugu gishinzwe Igororamuco (NRS), ACP Gilbert Rwampungu Gumira tariki 26 Kamena 2018, mu gikorwa cyo kwizihiza umunsi w’Umwana w’Umunyafurika wabereye muri St Paul mu mu mujyi wa Kigali yagarutse ku ngamba ibi bigo byombi bifite mu guca inzererezi mu gihe k’imyaka 2.
ACP Rwampungu yagize ati“ Mu gihe cy’amezi atandatu ikigo cy’igororamuco cya Gitagata kizaba kimaze kongererwa ubushobozi cyakire abana basaga 400 cyari gisanzwe cyakira.
Impamvu avuga ko bizashoboka nuko kugorora abana bato byihuta cyane bikabafasha gusubizwa mu buzima busanzwe.
Ibi binajyana n’uko mu kigo cya Gitagata hubatswe amashuri ku buryo abana badafite imiryango bazajya bayigamo, kandi umubare w’abakiri ku muhanda si mwinshi ku buryo byananirana kuwubavanamo muri icyo gihe.
Mu gukumira ko mu muhanda hajya abana bashya, avuga ko hari gukorwa ubukangurambaga mu babyeyi, ndetse hakabaho n’ubufatanye bw’ibigo bisanzwe bivana abana mu muhanda ku buryo hari icyizere ko intego icyo kigo gifite izagerwaho bafatanyije n’abandi babifite mu nshingano.
ACP Gilbert Rwampungu Gumira yizera ko inyigigisho z’igororamuco abana bahoze mu muhanda bahabwa n’ikigo cy’umushinga w’Abadacogora n’Intwari wa Caritas ya Kigali, ko zitanga icyizere ko intego ikigo cy’igihugu cy’igororamuco cyihaye yo kuvana abana bose mu mihanda mu myaka ibiri iri imbere izagerwaho nibafatanya.
N’ubwo ikibazo cy’ubukene benshi bagishyira ku isonga mu bituma abana bajya ku muhanda, Padiri Twizeyumuremyi Donatien umuyobozi wa Caritas ya Kigali, avuga ko ipfundo ry’ikibazo ari uburere bwabuze mu miryango imwe n’imwe. Ku bwe ngo umubyeyi udashoboye inshingano zo kurera aba akwiye no kureka kubyara.
Ati“ Ikibazo nyamukuru ni uburere bukeya n’umwanya muto ababyeyi baha abana babo, cyangwa se ntibawubahe bigatuma abana bahinduka inzererezi”.
Padiri Twizeyumuremyi avuga ko ibyo bijyana n’imyitwarire ya bamwe mu babyeyi itari myiza ituma bagira amakimbirane mu ngo.
“Uwinjiye mu nshingano z’ububyeyi aba yinjiye mu nshingano ziremereye, uwakumva atazishobora aba akwiye no kureka kubyara, kuko ni nko gukora akazi utagashoboye”Padiri Twizeyumuremyi.
Akomeza avuga ko ikigo cy’abadacogora n’Intwari iyo gikuye abana mu muhanda babaha inyigisho zitandukanye zituma babasha kwihanganira ibibazo biba mu miryango yabo ku buryo n’iyo basubiyeyo babana na byo kandi bakajya mu ishuri nabo bagakomeza kubaha ubufasha.
Kubufatanye na NRS asanga bazabasha gukemura iki kibazo ariko agasanga uruhare rwa mbere rugomba kuba urw’ababyeyi b’abana.
Irumva Marie Solange waruhagariye ababyeyi b’abana banyuze mu buzima bwo mu muhanda bafashwa n’ikigo cy’Abadacogora n’Intwari atangaza ko ubu imiryango yabo imaze gutera intambwe ibifashijwemo n’abadacogora n’Intwari.
Ati “ ndashima uburyo badufashije kwikura mu bukene kera nacuruzaga agataro ubu ncuruza imyenda kandi umwana wanjye nawe ariga neza kandi abifashijwemo n’iki kigo”.
Aha ninaho avuga ko batahanye ingamba zo gufatanya n’Ikigo cy’Igihugu k’Igororamuco hamwe n’Abadacogora n’Intwari kwita kubana babo kugirango ikibazo cy’abana bo mumuhanda kirangire burundu.
Muri uyu munsi mukuru w’umwana w’umunyafurika hahembwe abana barangije imyuga bahabwa ibikoresho by’ibanze bazifashisha bahanga ubuzima bushya bagiyemo ndetse abana bavuye mu buzima bwo mu mauhanda bahabwa ababyeyi babo barabatahana basubira mu buzima busanzwe.


text:
Nk’ikimenyetso cy’ibihe biri guhinduka, umurongo wa Bibiliya wahereye mu kinyejana cya 20 ushingirwaho n’abakristo batandukanye wasimbuwe n’undi ku mbuga nkoranyambaga.
Nk’uko tubikesha urubuga christiantoday.com, umurongo wo muri Yohana 3: 16 ntugikunzwe cyane ahubwo wasimbuwe n’undi wo muri Yeremiya 29: 11 mu gukundwa cyane ku mbuga nkoranyambaga.
Yeremiya 29:11 ni umurongo twakwita ko ugezweho cyangwa se ukunzwe cyane ariko siko buri gihe uyu murongo ukoreshwa uko bikwiye.
Mu butumwa bwiza bwaYohana 3:16, Yesu yaravuze ati: “Kuko Imana yakunze abari mu isi cyane byatumye itanga umwana wayo w’ikinege kugirango umwizera wese atarimbuka ahubwo ahabwe ubugingo buhoraho”.
NahoYeremiya29:11 we ati:”Kuko nzi ibyo nibwirakubagirira,niamahorosiibibi.”Uyu murongo wa kabiri ni wo usigaye ucicikana cyane, abantu bawusangizanya kumbuga nkoranyambaga.
Ibi byizweho cyane umwaka ushize,ariko vuba aha nibwo hatanzwe ibyavuye mu igenzura ryakozwe ryerekeye iyi mirongo ibiri ya Bibiliya. Reverand Dr Peter Phillips ukuriye ubushakashatsi muri tewolojiya y’iki gihe muri Kaminuza ya Durhamna we yagize icyo avuga kuri ibi.
Phillips yagize ati:”Abantu ntibashaka gushyira ku mbuga nkoranyambaga umurongo uvuga ku rupfu rwaYesu ku musaraba, uwo murongo hariukuntuuremereye”.
Itandukaniro riri hagati y’iyi mirongo ibiri dusanga muri Bibiliya
Itandukaniro hagati y’iyi mirongo riratangaje. Yohana 3:16 yibanda cyane ku mpano y’Imana ya Kristo, uwaduhaye ubugingo buhoraho binyuze mu rupfu rwe.Uyu ni umurongo usobanura ubwiru bukomeye cyane bwo kwizera, ukabusobanuza ubugingo n’urupfu, igitambo cya Kristo ndetse n’ibyiringiro by’iteka. Uyu murongo uduhamagarira gusubiza, guhitamo hagati y’umucyo n’umwijima.
Ni mu gihe Yeremiya 29:11 yasobanuwe nk’umurongo wibeshywaho na benshi muri Bibiliya.Nubwo uyu murongo wandikwa, wari isezerano ry’Abisilaheli ryo kuzongera bagasubira iwabo nyuma y’igihe kirekire bari mu bunyage i Babuloni, ubu ukoreshwa nk’uburyo bwo kwikomeza (cyangwa kwiha morale) ko Imana ifite umugambi ku buzima bwacu kandi buri kintu cyose kiri gukorera kutugeza ku byiza.
Ibi bitandukanye cyane n’uko benshi basigaye batekereza kuri uyu murongo muri iki gihe, aho benshi bageza n’aho kwirengagiza inshingano zo kwakira ibiva mu mahitamo yabo. Ni ikiringiti gishyushye, gituma abantu bibwira ko ibyo bakora byose, bakiga, basenga, cyangwa bakita ku nshingano z’urugontacyo bihidura kuko n’ubundi byose biri mu mugambi w’Imana.
Ibi ariko si ko biri. Ntidukwiye kugerageza Imana tuyijugunyira byose ngo nubundi ni umugambi wayo kuko yaduhaye amahitamo. Yego, dushobora kwishingikiriza ku buyobozi n’imbabazi idufitiye, ariko ntibikuraho ko Imana idutegerezaho guhitamo neza.
Yohana 3:16 idusaba ibintu bifite uburemere kurusha Yeremiya 29:11. Si umurongo benshi bishimira gusangiza inshuti muri iki gihe cy’ikoranabuhanga n’imbuga nkoranyambaga zitandukanye kuko udusaba byinshi aho kuturema agatima.
Icyakora nitudafata uyu murongo, ngo tuwigeho byimbitse tunawusobanukirwe, tuzasigarana kwizera kwihuse ariko kudashoye imizi,kumwe kutagira imbuto.


text:
Muraho, amakuru yanyu? Nizereko lockdown ibafashe neza, uyu munsi mbazaniye inkuru ishyushye ku bantu bifuza kugira munda hato. Yego, kwisonzesha bituma munda hawe haba hato. Buretse gato kubivamo ni ukuri sindi kukubeshya birakora kandi nabashakashatsi babyizeho babonako ari ukuri. Uti gute? Kwisonzesha bisanzwe se? Umunsi wose se, iminota ingahe? Reka ibi bibazo byose tubinyuranemo Gute? Ubu buryo bwo kwisonzesha babwita vacuums mu cyongereza, bukoreshwa nabantu baterura ibyuma nk’akazi abo bita aba body builders kugirango munda habo hagume ari hato nubwo…
Muraho, amakuru yanyu? Inkuru y’uyu munsi reka tuvuge ku bintu bitanga amahoro wakora bitakugoye. Mu buzima hari igihe duhura nibibazo bikatubuza amahoro bikatuzonga. Ukibaza uti ese ni gute umuntu yagira amahoro mu mutima niyo yaba ari guca mu bihe bikomeye? Hari nigihe ibitecyerezo byacu ubwabyo bitubana byinshi, iyi nkuru irarebana cyane no gufasha ibitecyerezo nuburyo ubona ubuzima niyo waba uri guca mu bihe bikomeye. Ibihe bikomeye byo rwose ntaho byajya, turi ku isi after all gusa ibi bintu bishobora kugufasha…
Muraho neza, inkuru y’uyu munsi yasabwe numwe mu bantu bakurikira urubuga rwacu kuri facebook. Yatubajije amoko atandukanye ya dreads umuntu yasuka adaca umusatsi. Muri iyi nkuru twabashakiye amakuru ku bwoko bwazo, niba uri umuntu uzikunda ukaba ushaka kubona amoko yazo atandukanye ukanasobanukirwa izakubera nziza bitewe nubuzima bwawe ndetse namikoro ufite, iyi nkuru ni iyawe. Iyi nkuru ubwayo ntango isubiza ikibazo cyose Jullienne yari yabajije. Niyo mpamvu mu minsi iri imbere tuzagenda twandika izindi nkuru zikomeza kumusubiza. Mu nkuru ikurikira tuzababwira…
Muraho neza, amakuru yanyu? Uyu munsi tubazaniye inkuru y’ukuntu wata ibiro udakoze sports. Mu minsi ishize twabasangije sports wakora buri munsi ugata ibiro muri quarantine. Ninde wazigerageje? Ziriya sports zari zikomeye banange. Bamwe muri mwe mukaba mwaribajije muti ese nta kuntu umuntu yananuka adakoze sports? Igisubizo ni YEGO BIRASHOBOKA. Video y’uyu munsi ni uyumubyeyi washakaga guta ibiro nyuma yo kubyara. Bitewe n’ubuzima bwe nta mbaraga ndetse n’umwanya yabonaga byo gukora sports. Adusangiza rero ukuntu yabigenje ngo ate ibyo biro, twagiye:…
Muraho, amakuru yanyu? Uyu munsi ndashaka ko tuganira ku kuntu social media ituma abantu benshi bumva batari beza bihagije. Ukareba amafoto yabandi ukabona wowe ufite byinshi ubura. Mu byukuri ibintu tubona kuri social media akenshi ntango ariko biba biri mu buzima busanzwe. Nkurugero nabonye ifoto y’umukobwa nziza cyane kuri twitter, ateye neza, uruhu rwe ari rwiza koko yambaye neza mbese ibintu byose ubona ari muuaahh. Akenshi nkabakobwa cyangwa abagore biratworohera guhita twigereranya nawe, waba umurusha nkamataye ugatangira ngo njye nta…
Muraho neza, nyuma yiyi quarantine twari tumazemo igihe abasore n’abagabo benshi ubwanwa bwabo bwarakuze kubera kutajya kogoshesha. Akenshi usanga abatabumenyereye batabukunda, bakavugako iyo ubwanwa bwabo bwakuze babona bidasa neza. Gutereka ubwanwa ni icyemezo buri muntu afata ku giti cye, utabukunda nta kibazo. Iyi nkuru igamije gufasha abantu bakunda ubwanwa ariko batazi kubwitaho ngo bube bwinshi buse neza ntibubemo imyanya ubona idakura. Video tuganiraho uyu munsi ni uyumusore utubwira ukuntu yita ku bwanwa bwe. Nkuko mubibona ku ifoto ya video ye…
Muraho, nizereko iyi nkuru ibasanze amahoro aho muri. Uyu munsi inkuru nifuje kwandikaho itandukanye nizindi dusanzwe twandika. Uru rubuga mbere na mbere tuganira ku bwiza bw’abakobwa n’abagore, tugasubiza ibibazo mwibaza ku misatsi, uruhu, uko wata ibiro, makeup ndetse nibindi byinshi cyane. Gusa kugira amafaranga ntecyerezako ari mu bintu byingenzi bya mbere, ntango ari ikintu abantu bakunze kuganiraho. CYANE CYANE ABAKOBWA. Twese mu buzima bwacu hari umuntu tuzi wumukire kbsa, ukamureba ukajya wibaza uti ariko ubundi abigenza ate? Ariko ukaba utatinyuka…
Muraho, amakuru yanyu? Mu minsi ishize twabasangije inkuru yukuntu wata ibiro muri quarantine, kimwe mu bibazo byabajijwe ni ukuntu wagabanya inda mu gihe yabyimbye. Dufite inkuru zitandukanye zerekeye kugira munda hato harimo sports za abdominals wakora ndetse nindi nkuru ivuga ku bintu rusange wakora ngo ugire mu nda hato. Uyu munsi twifuje gusubiza icyo kibazo twabajijwe tukaganira ku buryo wagabanya inda yabyimbye bakunze kwita bloating cyangwa ballonement. Akenshi bikunze guturuka kuri digestion itari kugenda neza muri iyo minsi. Reka turebere…
Umuti w’ibiheri utuma byuma mu minota 5!27/06/2019
Muraho, igihe cya vacances (summer vacation) kiregereje! Ni muri urwo rwego dushaka kuganira ku bintu ugomba kwitwaza mu gihe uri mu ndege. Urugendo rwamasaha menshi uri mu ndege ruravuna ndetse rimwe na rimwe rugatera ubwoba. Ark hari ibintu utagomba gusiga mu ndege byagufasha kumva uri comfortable uko bishoboka kose. Video tugiye kureberaho ni iy’umukobwa uzafata indege y’amasaha 8. Ni igihe kirekire kuri bamwe ariko kandi nanone hari nabamara iminsi mu rugendo. Ibintu yitwaza twizeyeko hari bamwe muri mwe biri bufashe.…


text:
Ishuri rikuru ry’Itorero ry’Angilikani ry’u Rwanda Diyoseze ya Shyogwe, Hanika Anglican Integrated Polytechnic, ryatangiye kwandika abanyeshuri bazatangira amasomo yabo mu Ukwakira.
Iri shuri riherereye mu Ntara y’Amajyepfo, Akarere ka Nyanza i Hanika ryatangiye kwandika abanyeshuri mu mashami ya Civil Engineering (Construction Technology), Mechanical Engineering (Automobile Technology) na Computer Engineering (Information Communication Technology). Abarangije muri aya mashami bose bahabwa impamyabumenyi yo ku rwego rwa ’Advanced Diploma.’
Umuyobozi Mukuru w’iri shuri, Rev. Karasira Prosper, yavuze ko abashaka kwiyandikisha bajya ku cyicaro cy’iri shuri kiri i Nyanza i Hanika ahazwi nka Coste.
Yavuze ko mu rwego rwo guteza imbere imyuga n’ubumenyingiro, Umwepisikopi n’Umuvugizi Mukuru w’Itorero Angilikani ry’u Rwanda Diyoseze ya Shyogwe, Musenyeri Dr. Jered Kalimba afatanyije n’abafatanyabikorwa ba Diyoseze ko abanyeshuri baziyandikisha mu kwiga amashami nka Mechanical Engineering na Civil Engineering bazahabwa buruse ya 40%.
Abifuza kwiga Information and Communication Technology bo bazahabwa buruse ya 50%. Ushaka iyo buruse asabwa kugeza mu bunyamabanga bw’ishuri ibyangombwa birimo ibaruwa isaba buruse yandikiwe Umwepisikopi wa EAR Diyoseze ya Shyogwe, fotokopi y’irangamuntu cyangwa pasiporo, fotokopi ya certificate A2 Cyangwa ‘Result slip’ mu mashami ya siyansi na Tekinike, kuba yatangira kwiga muri Ukwakira 2021, kuba atarengeje imyaka 45 y’amavuko, n’icyemezo cy’ubuhamya bwiza gitangwa n’umuntu umuzi neza.
Rev. Karasira Prosper yavuze ko nk’ishuri ry’Itorero bateza imbere indangagaciro za gikirisitu bagaha abanyeshuri umwanya wo gusenga.
Abanyeshuri kandi bagira amahirwe yo gusura ibikorwa biri mu Karere ka Nyanza by’ubukerarugendo bishingiye ku muco, bigatuma bagira indangagaciro zishingiye ku muco Nyarwanda. Umunyeshuri wize muri iri shuri agira amahirwe yo kwiga amategeko y’umuhanda ndetse no gutwara ibinyamiziga.
Ikindi iri shuri ritanga amasomo y’ubumenyingiro bw’igihe gito (short courses) mu mashami y’ubukanishi bw’ibinyabiziga, ububaji, ubwubatsi n’amashanyarazi.
Uyu muyobozi yavuze ko Hanika Anglican Integrated Polytechnic (HAIP) ifite abafatanyabikorwa benshi bayifasha gutera imbere harimo abo mu Budage, u Bwongereza, Leta Zunze Ubumwe z’Amerika n’ahandi.
Bafitanye kandi amasezerano y’ubufatanye n’ibigo bitandukanye bishobora gukenera abanyeshuri barirangijemo, ndetse bakabugirana n’amashuri makuru yo mu Rwanda no mu mahanga. Iri shuri rifite ibikoresho bijyanye n’igihe, abarimu b’inzobere ndetse bafite n’inzobere z’abakorerabushake zituruka mu Budage, bafasha abanyeshuri kubona uburezi bufite ireme.
Iri shuri kandi ryashyize imbaraga mu bikorwa byo kwirinda Covid-19, rikaba rikangurira abarigana bose kubahiriza amabwiriza yo kwirinda iki cyorezo kandi bakikingiza.
Hanika Anglican Integrated Polytechnic (HAIP) nk’ishuri rikuru inafite iryisumbuye (TVET) naryo ryatangaiye kwandika abashaka kwiga mu mashami nka Accounting (Level 3-5), Masonry (Level 3-5), Automotive Engine Technology (level 3), Automobile Transmission and Control System Technology (level 4-5), Auto Electricity and Electronics Systems (Level 4-5), Computer System Technology (Level 3), Computer application (level 3), Software development (level 4-5), Domestic electricity (level 3), Industrial electricity ( level 4-5) na Carpentry (level 1).
Abanyeshuri barasabwa kwihutira kwiyandikisha imyanya itarashira kuko amasomo atangira muri uku kwezi k’Ukwakira 2021. Ushaka ibindi bisobanuro yahamagara kuri telefoni 0788534664 , 0782172950 , 0783186826 na 0783092441.


text:
Trending
Mu gihe hashize iminsi mike hatangajwe amavugurura ari gukorwa muri Kiliziya Gatolika, abantu batandukanye bahise batekereza ko aya mavugurura yaba agamije gukemura bimwe mu bibazo bijyanye n’amahame amwe n’amwe atavugwaho rumwe n’abakirisitu ba Kiliziya Gatolika. Bimwe mubyo bagaragaje bishobora kuba byaganirwaho, bari bagaragaje ko batekereza ko aya mavugurura ashobora gusiga Abapadiri bemerewe kuba bashaka abagore, abagore nabo bakaba bakwemererwa kuba abapadiri ndetse ko ngo hazarebwa no ku kibazo cy’ababana bahuje ibitsina. Ibi byose nibyo abantu batangiye gutekereza bakimara kumva ko...Read More
Wicika intege. Umuntu ucika intege ntashobora kugera ku cyo yifuza. Hari amwe mu magambo yagiye akoreshwa n’abahanga ariko yagiriye akamaro benshi bari batangiye gucika intege none kuri ubu...Read More
Guhagarara k’umutima (heart attack cg se myocardial infarction), bibaho mu gihe amaraso yajyaga mu mutima yifunze. Ni ha handi ubona umuntu wajyendaga neza, cg se utari uziho uburwayi budasanzwe...Read More
Kurambagizanya n’umupagani si byiza ku mukristo, ndetse ntibinakwiye ko bashakana. 2 Abakorinto 6:14 hatubwira ko tutagomba ’kwifatanya’ n’abatizera. Icyo bishaka kuvuga nuko babiri badahuje badashobora gukururira umugozi umwe. Aho kugira ngo bahuze imbaraga, ahubwo bagera aho bakaryana bo ubwabo. Nubwo iki cyanditswe bisa n’aho kitavuga ku ngo no gushakana ku by’umwihariko, nabyo rwose mu bivugwa birimo. Iki cyanditswe kandi gikomeza kivuga ko nta huriro riri hagati ya Kristo na Beliyali (Satani). Nta gushyira hamwe mu Mwuka gushoboka mu rugo rw’umukristo n’umupagani. Pawulo akomeza kwibutsa...Read More


text:
Abakobwa babiri barohamye mu mugezi wa Mukungwa umwe ahita apfa.
Mu mudugudu wa Ntindo, akagari ka Mburabuturo mu murenge wa Muko ,Akarere ka Musanze,haravugwa urupfu rw’umwana w’umukobwa witwa Ishimwe Josiane w’imyaka 16 mwene Bucyensenge Félicien na Muhawenimana Clémentine wapfuye arohamye mu mugezi wa Mukungwa mu gihe mugenzi we Shushoyimana yarohowe, ubu akaba ari gukurikiranwa n’abaganga mu bitaro bya Ruhengeri.
Aba bana b’abakobwa bombi bakaba barohamye bagiye Kugura ibisheke.
VALUE NEWS iganira na bamwe mu baturage bahageze mbere, basobanuye uko byagenze kugira ngo babashe kurohora Shushoyimana mu gihe Ishimwe Josiane yabananiye akabacika.
Nsengiyumva Théogène ni umwe muri bo ati “ Nari mu bisheke , ngiye kumva numva abantu baratabaje ndirukanka ngera kuri uyu mugezi wa Mukungwa , mpasanga abagarura [ Abaturage bo mu kagari ka Nyarubuye mu murenge wa Rwaza], tugerageza kubakuramo ariko biba iby’ubusa kuko umwe ariwe Ishimwe Josiane yaducitse kuko twasanze yamaze kugenda ariko undi tumukuramo, tunamujyana ku kigo nderabuzima cya Nyakinama nyuma nabo bakamutaransifera( Transférer) ku bitaro bya Ruhengeri.”
Mugenzi we Habumuremyi Valens wo mu kagari ka Nyarubuye mu murenge wa Rwaza ati “ Hari mu ma saa sita z’amanywa ndi mu bisheke , numva abantu bari gutabaza, nza nirukanka nsanga umwe akigaragara hejuru y’amazi tujyamo tumukuramo tumuryamisha i musozi , dukomeza gushakisha undi turamubura ari nabwo twahise dutwara Shushoyimana ku kigo nderabuzima cya Nyakinama.”
Uretse aba kandi bahaturiye hari n’undi wari wavuye mu murenge wa Kimonyi agiye kugura ibisheke nawe witwa Ntibankundiye Jean Damascène.
Aganira na VALUE NEWS yagize ati “Nahageze abantu batangiye kubakura mu mazi ariko umwe yabananiye kuko bakuyemo umwe gusa undi akabacika kugeza na n’ubu akaba yakomeje kubura.”
Umukuru w’umudugudu wa Ntindo Nyiraneza Félicité aho aba bakobwa barohamiye yabwiye VALUE NEWS ko muri ibi bihe byo kwirinda icyorezo cya Covid-19, abana bose niho birirwa bari koga kuko batari kwiga cyane cyane ab’i Rwaza.
Umunyamabanga nshingwabikorwa w’umurenge wa Muko Madame Murekatete Triphose yabwiye VALUE NEWS ko kuva icyorezo cya Covid-19 cyatangira yakomeje kubona abana baturuka mu mirenge ya Kimonyi, Shingiro, Cyuve , Gataraga na Kinigi baza kugura ibisheke ariko agatumizaho ababyeyi babo ngo abihanangirize.
Ati “ Kuva Icyorezo cya Covid-19 cyatangira, abana bo mu mu mirenge ya Kinigi, Gataraga, Kimonyi , Cyuve na Shingiro ntibahwemye kuza kugura ibisheke muri iki kibaya cya Mukungwa. Gusa twarabafataga tukabigisha ndetse tugatumaho n’ababyeyi babo, tukababwira ko abana babo bagomba kuguma mu rugo birinda ikwirakwiza ry’icyorezo cyaCovid-19 ahubwo bagakurikirana amasomo bagenerwa na Minisiteri y’uburezi. Twongeye gusaba ababyeyi gufasha ubuyobozi kwigisha abana gahunda ya Guma mu rugo no kugaruka ku nshingano zabo za kibyeyi badohotseho.”
Kurohama kw’aba bana mu mugezi wa Mukungwa, bije nyuma y’iminsi icumi undi mwana w’imyaka 15 arohamye mu mazi y’icyuzi kizwi nk’icyuzi cya Strabag giherereye mu mudugudu wa Kavumu, akagari ka Kigombe , umurenge wa Muhoza na none mu karere ka Musanze mu gihe hari n’undi mwana wo mu murenge wa Kimonyi watoraguwe mu murenge wa Muko yamanukanye n’umuvu w’amazi y’imvura igihe cy’ibiza mu mezi abiri ashize.
SETORA Janvier


text:
Twishimiye kubagezaho urutonde rw’abana bitabiriye irushanwa ryo gushushanya insanganyamatsiko y’ISUKU. Aba ni abatoranyijwe bubahirije amabwiriza, ni abana bari munsi y’imyaka 13.
Dore Urutonde (Twakurikije inyuguti z’amazina)
- Reba niba Imyirondoro yawe ariyo kandi ihura n’igishushanyo cyawe,
- Niba utibona ku rutonde, ukaba nta n’ubutumwa wahawe na Mountain Creative kandi warohereje igishushanyo cyawe watumenyesha kuri email: manager@mountaincreative.rw cyangwa ugahamagara 0787779742 tukagufasha.
- Igice gikurikira urareba ibishushanyo byose
- Igice cya nyuma kiri hasi kigizwe no GUTORA, Tora uwo ushaka guha amahirwe bimwongerere amahirwe yo gutsinda.
REBA IBISHUSHANYO BYOSE
Icyitonderwa: Twakurikije inyuguti z’amazina, Reba buri gihangano n’amazina y’uwagikoze.
MWARAKOZE GUTORA !!!
Gutora byarangiye saa 18h30, 31 Werurwe 2021. Abatoye bose hamwe ni 30,013. Mu by’ukuri dushimiye abagize uruhare bose mu gutanga amajwi yabo.
Tubiseguyeho ko mwakomeje kubona urubuga rwacu rutanga amahirwe yo gutora nyuma y’igihe cyemewe, byaturutse ku kibazo cya tekiniki, ariko amajwi yose yatowe nyuma yicyo gihe ntabwo yemewe keretse ayo ku isaha ya 18h30, 31 Werurwe 2021 niyo twemeje, Murakoze.


text:
Mbese imodoka yawe nimara gufata umuhanda, uzarekera aho kuyiyobora no gukandagira ku birenge ngo ni uko noneho iri kugenda ?
Umwanditsi Michel Quoist, mugitabo cye yise ’RĂ©ussir’, agira ati :”Imyaka urugo rwawe rwaba rumaze yose, ntiwigeze urangiza ibyarwo, kandi ntuzigera ubigeraho. Ugomba kurwubaka iminsi“.
Uzahura n’abashakanye benshi bafatanye ikiganza mu kindi, kuko ari ibyoroshye guhuza imibiri.
Uzahura n’abandi benshi badahuje neza imitima, kuko biruhanije cyane gukundana mu buryo bwimbitse.
image
Uzahura na bake bahuje ibibarimo imbere, kuko ari bake bafite imitima yabo yashyingiranwe. Kugira imitima yanyu yashyingiranwe, … ni ugushyira hamwe ibitekerezo byanyu byose, inyifato zanyu, ibyo mwibwira, ibyo mushidikanyaho, ibyo mwicuzaho, imigambi yanyu, inzozi zanyu, umunezero wanyu, intege nke zanyu, … uw’imbere wanyu wese n’amajyambere ye.
Mbese uyu munsi mwaba murushijeho kuba “UMWE”, kandi ejo hazaza mukazarushaho kumera mutyo ?
Ururabyo rwemera guhindukamo itunda. Itunda ryemera guhindukamo imbuto z’umurama. Imbuto zemera guhindukamo igiti gifite ubuzima.
Niba ushaka gukunda, ugomba kwemera guhindurwa, kuko ku bw’urukundo, muzafungukirana buri wese ku wundi kugira ngo habeho uburyo bushyashya bwo kubona ibintu, ubwo kwiyumva, ubwo gukora, ubwo gusobanukirwa, ubwo gusenga ; uburyo bwo kuzuzanya bubakungahaza ;
Nuramuka ushyingiwe umubiri gusa, bidatinze uzawuvumbura uwumenye maze urarikire undi mubiri.
image
Nuramuka ushyingiwe umutima wonyine, uzawunaniza vuba maze usigare ureshywa n’undi. Ariko nushyingirwa “umuntu” urukundo rwawe ruzaba urw’iteka ryose.
Ku batanejejwe n’ingo bashinze,Michel Quoist ati : “Mbese uzajugunya umwana wawe ngo ni uko yavutse adafite ingeso n’imyifatire wamwifuzagaho ? Mbese uzanga kubaka urugo rwawe ngo ni uko umugabo wawe atari wa wundi wajyaga urota kuzarongorwa na we, cyangwa ngo ni uko umugore wawe atari wa wundi wiringiraga kuzabona ?
Niba warashyingiranwe n’inzozi zawe (wa wundi wajyaga urota cyangwa wibwira ko ari we muzabana), wagenje nk’insoresore. Ubyibareho wowe ubwawe kandi ntugashinje uwo mwashakanye ko atari wa wundi wibwiraga.
Niba bitakunejeje maze nawe ntubicikeho, byanze bikunze uzabigaragaza, kandi nubigaragaza, uzarushaho kwigiza mugenzi wawe kure yawe, kuko kugira ngo we akwegere, akeneye ko umwiringira. Ibyo wicuza ni inzitizi zibatandukanya, mu gihe byari ngombwa guhuza.
image
Nturakerererwa noneho gushyinganwa na wa wundi musangiye imibereho. Icya ngombwa gusa ni uko wabyiyemeza. Erega ntushobora kubaka urugo rwa batatu.
Ntugacire mugenzi wawe urubanza, ahubwo urwicire wowe ubwawe. Niba mu by’ukuri atagukunda, wowe mukunde kurushaho kandi ari nta cyo umutezeho. … Kuko mu gukunda mugenzi wawe ari bwo uzamufasha kugukunda.
Ibihe byose uhora wibwira ngo “Erega ntiyanyuze”, ahubwo ujye wibwira uti “Sinamunyuze”. Ukibwira uti “Ni we watangiye !” Noneho … utangire umukunde ufite umutima mushyashya rwose.
Niba wavugaga ko afite ibibi byose bibaho, uzasigara uvuga ko afite ibyiza byose bibaho ,Ngo « Ifuti si iryanjye, yarahindutse ! » Mbese aho si wowe wahindutse ? … kandi niba yarahindutse, kuki byagutangaza ? Ni umuntu washyingiranwe na we si igishushanyo kibajwe. Gukunda si iby’akanya gato, ahubwo ni ibya buri gihe.
Gukunda umugabo wawe, gukunda umugore wawe, ni ugukunda buri gihe ikiremwa kidashyitse, umurwayi, umunyantegenke, umunyabyaha … Niba umukunda by’ukuri, uzamukiza, uzamushyigikira, uzamurokora.
Ubwibone bwawe bukomeretsa undi, ukwikunda kwawe kugira ibyo kumuvutsa, irari ry’umubiri wawe rimuhindura imbata kandi rikamutesha agaciro… Ntujya wivovotera ko uriho neza nyamara kandi ubuzima bwawe ubukesha abandi (ababyeyi bawe, abaguteguriye ibyokurya, …) ; ntiwivovotera ko wize cyane nyamara kandi ubumenyi ufite ubukomora ku bakwigishije, ku banditse ibitabo,n’ibindi. None se ni kuki wivovotera imibabaro ?utikururiye
Video Abakobwa Beza
Ibanga ry'Urukundo-Urukundo Rwubakwa Buri Munsi
Mbese imodoka yawe nimara gufata umuhanda, uzarekera aho kuyiyobora no gukandagira ku birenge ngo ni uko noneho iri kugenda ?
Labels: urukundo


text:
Mu karere ka Musanze, ibyishimo ni byose ku miryango 144 yatujwe mu mudugudu w’icyitegererezo wa Miliyari zigera kuri 20 Frw wubatswe mu Kinigi, uyu ukaba ari umudugudu watujwemo abari baturiye za hoteli zubatse mu Kinigi ariko batari badafite ubushobozi bwo kuvugurura.
Uyu mudugudu kandi watujwemo imiryango y’abacitse ku icumu rya Jenoside yakorewe Abatutsi, abatahutse mu mashyamba ya Repubulika Iharanira Demokarasi ya Kongo n’abandi b’amikoro make. Ni umudugudu ugizwe n'inzu z'amagorofa, ukaba ushamikiyeho ibindi bikorwaremezo birimo Urwunge rw'Amashuri rwa Kampanga, ikigonderabuzima cya Kinigi, n'urugo Mbonezamikurire y'abana bato.
Hagati y'inyubako n'indi hateyemo ubusitani bugezweho n'imihanda myiza ya Kaburimbo, ibi byose bikaba biha isura nziza uyu mudugudu. Imirimo yo kubaka uyu mudugudu yatangiye mu mpera z'umwaka ushize aho ibikorwa byose bifite agaciro ka miliyari zisaga 20 z'amafaranga y'u Rwanda.
Abatujwe muri uyu mudugudu bakuwe mu mirenge ya Kinigi, Nyange, Musanze, Cyuve, na Muhoza. Usibye imiryango 118 y'abimuwe mu nkengero za hoteri, harimo n'imiryango 26 igizwe n'abacitse ku icumu rya Jenoside yakorewe Abatutsi itagiraga icumbi, imiryango y'abatahutse mu bihe bitandukanye bavuye mu mashyamba ya Kongo, n'abandi baturage bari bafite ikibazo b'amikoro make bakuwe mu bice binyuranye by'iyo mirenge.
Abagenerwabikorwa bashimangira ko gutuzwa ahantu nk'aha ari ishema kuri bo, ariko kandi ibi bikaba bigaragaza ubuyobozi bwiza bushyira ku isonga umuturage muri iyi myaka 27 u Rwanda rwibohoye.
Bamwe muri aba baturage bari basanzwe baturanye na hoteri zo ku rwego rwo hejuru zakira ba mukerarugendo, bagaragaza ko nta mikoro bari bafite yo kuvugurura inyubako zabo bwite ngo zijyanishwe n'ibyo bikorwaremezo bagashimira byimazeyo ubuyobozi bubatuje neza. Usibye gutuzwa neza, aba baturage bakorewe imishinga yo kubateza imbere irimo agakiriro kubakiwe urubyiruko n'abandi bafite imbaraga zo gukora, hamwe n'inkoko zisaga ibihumbi umunani zigiye korozwa aba baturage.
Uyu mudugudu w'icyitegererezo wubatswe n'agera kuri Miliyari 20 Frw
REBA HANO UBWO UYU MUDUGUDU BAWUTAHAGA
Inkuru ya MBARUSHIMANA Pio/RBA


text:
Hari amakosa 8 utakagombye gukora mu gihe ugiye koza amenyo yawe.
Abantu benshi na bwo twita kwi suku ya menyo kandi buriya isuku yamenyo niyo twakagomye kwitaho cyane kurusha ahandi hantu .muriyi nkuru twaguteguriye amakosa 8 utakagomye gukora mu gihe ugiye koza amenyo.
1.Kubika nabi uburoso bwawe: Abantu benshi iyo bamaze kosa mu menyo barambika uburoso aho babonye ugasanga babutaye mu bwogere,mu kabati ,mu bikapu ndetse n’ahandi hatandukanye, sibyiza rero kubika ahantu hagiye hatandukanye uburoso bwawe kuko ushobora gusanga hagiyemo imyanda, biba byiza rero iyo ubitse uburoso bwawe ahantu hizewe byagufasha kwirinda indwara zandurira mu menyo.
2.Gukoresha uburoso bwawe bw’amenyo igihe kirekire: Abantu benshi na bwo tujya twita ku buroso dukoresha iyo twoza amenyo yacu igihe tumaze tubukoresha ariko buriya harigihe cy’agenewe cyogukoresha ubwo buroso bwacu ugomba ku buhindura igihe kitarenze amezi atatu iyo urengeje icyo gihe ni kwa kundi usanga uburoso bwawe bwagondamye kandi iyo uburoso bwawe bwagondamye na bwo bwoza amenye yawe neza, hari gihe wabukoresha ukabona bw’aragondamye ayo mezi ataragera n’ ubibona uzayite uhindura uburoso bwawe ukoreshe ubundi.
3.Kudasukura neza ururimi rwawe: Imba umaze gusukura amenyo yawe ,biba byiza iyo usukuye n’ururimi rwawe kugirango w’irinde kunuka mu kanwa kawe ndetse unakureho za bagiteri ziba zihishe ku rurimi, niba ugiye gusukura ururimi rwawe ukoresheje uburosa gerageza nu kubeho cyane udakomeretsa ururimi rwawe.
4.Gukoresha uburoso bukomeye: Buriya iyo ukoresha uburoso bukomeye bushobora kwangiza amenyo yawe cyangwa ishinya ukabona uvuye amaraso mu kanwa kawe kubera w’akomerecyeje ishinya yawe.irinde gukoresha uburoso bukomeye mu gihe ugiyegukora isuku mu menyo yawe.
5.Koza amenyo inshuro nyishi ku munsi: Abantu benshi baziko ari byiza gusukura mumenyo buri kanya nyamara na go ari byiza ku menyo yacu abanga batubwirako igihe cyo koza amenyo ari mu gitondo umaze gufata ifunguro ryamu gitondo na saa sita umaze gufata ifunguro na ni mugoroba ugiye kuryama, Iyo woza amenyo ya we ishuro nyishi nabwo ari byiza bitewe nu ko ishinya yawe yangirika bibaye byiza wakoresha ubwo buryo twababwiye.
6.Kudahindura uburyo usanzwe woza amenyo: Abantu benshi iyo bari gukora isuku y’amenyo usanga boza kuruhande rumwe gusa ugasanga aho watangiriye ejo ni ho wongeye gusubira burya biba byiza iyo ugenda uhindagura bizatuma amenyo yawe amera neza nkuko ubyifuza.
7.Gukoresha uburyo bubi woza amenyo: Ku bantu bose buriya uburyo bwiza bwo gusukura amenyo yawe biba byiza iyo ujyenda uzenguruka ukora nkuruziga ariko wirinde gushiramo imbaraga nyishi cyane kuko iyo uri gukora isuku mu menyo yawe na bwo ari byiza gukoresha ingufu nyishi.
8.Kwiyunyuguza ukoresheje amazi nyuma yo gusukura amenyo yawe: Abantu benshi ibi usanaga babikunda cyane iyo bamaze koza mumenyo hanyuma bakayita biyunyuguza mu kanwa na bwo ari byiza kuko ya fluoride na bwo iba ikibashije gukora akazi kayo, Ntabwo uba wemerewe kunwa amazi smu gihe umaze gusukura mu menyo ugomba gutegereza byibuze iminota 30 umaze gukora isuku mu menyo yawe.


text:
Abagenerwabikorwa b’umushinga UKAM wa Komisiyo y’Ubutabera n’Amahoro ya Arkidiyosezi ya Kigali bavuga ko kwigishwa kuvanga imyaka n’ibiti biribwa byabafashije kongera imirire myiza mu ngo zabo.
Mukayitesi Petronile avuga ko mbere bahinganga imyaka mu murima gusa ariko ntibateremo ibiti bivangwamo n’imyaka ugasanga imbuto bazirya baziguze mu isoko gusa.
Ati “mbere twumvaga imbuto ziribwa n’abana gusa ariko kuva aho tumenyeye kuvanga ibiti by’imbuto hamwe n’imyaka natwe turazirya”.
Atanga urugero kuri we ko mu rugo rwe nta giti k’imbuto na kimwe cyahabaga ariko nyuma yo guhugurwa n’umushinga wa UKAM yagize imbaraga zo gutera ibiti byinshi bivangwa n’imyaka ubu abasha kubona imbuto zihagije mu rugo rwe.
Zimwe mu mbuto ahinga harimo imyembe, avoka, ibinyomoro, ipapayi, amacunga, n’indimu.
Kuba mbere batarabihaga agaciro cyane babibonamo igihombo gikome kuko mu mikurire y’abana babo bataryaga imbuto kandi bari bafite ubutaka bwo kuzihingaho.
Ati “twamenye umumaro byimbitse n’uburyo bwo kubikora twibumbiye hamwe muri koperative yitwa Twiheshe agaciro Nyakayenzi tubifashijwemo n’umushinga UKAM”.
Avuga ko babanje kubahugura uburyo bwo guhumbika ibiti byera imbuto bakabasha kubona ingemwe zo guhinga.
Guhugurwa uburyo bwo guhumbika ibiti kandi byabafashije kongera ibiti biterwa ku miringoti bikabafasha kurwanya isuri no gufata ubutaka ntibutwarwe.
Guhumbika ingemwe bahabwa umwayi nyuma ingemwe zamara kumera bakazigemurira mu mirima kugirango zizere bihaze mu biribwa.
Umukozi wa Komisiyo y’Ubutabera n’Amahoro y’Arikidiyosezi ya Kigali ushinzwe ubuhinzi Gateran Gaston avuga ko guha abagenerwabikorwa babo ibiti by’imbuto ari ukubafasha kwihaza mu biribwa. Ubu abagenerwabikorwa 300 buri wese bamusabye byibura afite igiti cy’imbuto mu rugo rwe.
Uretse no kwihaza mu biribwa byongera imirire myiza ku mwana kuko imbuto zikungahaye ku ntungamubiri nyinshi kandi bigatuma n’ababyeyi babasha kuzigama amafaranga bagombaga kugura za mbuto.
Ati “Mu buhinzi twigishije abaturage uburyo bwo gutera ibiti bivangwa n’imyaka kugirango bajye babona imbuto zo kurya ariko cyane cyane abana babo kuko imbuto ari nziza ku buzima.
Byatanze umusaruro mwiza kuko ubu abagenerwabikorwa bose usanga byibura umuntu afite igiti cy’ipapayi cyangwa umwembe.
Ibi bikorwa mu rwego rwo gukomeza gufasha abagenerwabiko kwihaza mu biribwa no kongera imirire myiza cyane cyane no gusobanukirwa ubuhinzi bw’ibiti bivangwa n’imyaka mu muria kugirango bakomeze kubihinga.


text:
[wptab name=’Isomo: Abanyaroma 12′]
Isomo ryo mu ibaruwa Pawulo intumwa yandikiye Abanyaroma 12,5-16b
Bavandimwe, bityo turi benshi, ariko tugize umubiri umwe muri Kristu, buri wese ku buryo bwe akabera abandi urugingo. Dufite ingabire zinyuranye bikurikije ineza twagiriwe. Uwahawe ingabire y’ubuhanuzi, ajye ahanura akurikije ukwemera; uwahawe ingabire yo kwita ku bandi, abiteho; uwahawe kwigisha, niyigishe; uwahawe gutera abandi inkunga, nayibatere. Utanga, atange nta kindi akurikiranye; uyobora, ayoborane umwete; utabara abatishoboye, nabafashe anezerewe. Urukundo rwanyu ruzire uburyarya. Ikibi kibashishe mugihunge, naho icyiza mukihambireho. Mukundane urukundo rwa kivandimwe, mushyire imbere icyahesha buri wese icyubahiro. Muragire umwete ntimukabe abanebwe, nimushishikare, mube abagaragu ba Nyagasani. Mwishimire amizero mufite, mwiyumanganye mu magorwa, ntimugahweme gusenga. Musangire n’abatagatifujwe bakennye, muharanire gufata neza abashyitsi. Musabire umugisha ababatoteza, mubasabire umugisha aho kubavuma. Mwishimane n’abishimye, murirane n’abarira. Muhuze imitima; ntimukararikire ibibasumbye, ahubwo mwimenyereze ibiciye bugufi.[/wptab]
[wptab name=’Zaburi ya 130 (131)’]
Zaburi ya 130 (131),1, 2, 3
Uhoraho, umutima wanjye nta cyo wakwiratana,
n’amaso yanjye nta cyo arangamiye;
nta bwo ndarikiye ubukuru,
cyangwa ibintu by’agatangaza bindenze.
Ahubwo umutima wanjye uratuje, kandi uriyoroheje,
nk’umwana w’igitambambuga mu gituza cya nyina!
Israheli, wiringire Uhoraho,
kuva ubu n’iteka ryose!
[/wptab]
[end_wptabset]


text:
-
Marie Claire ubanza amaze gusaza. Nonese ntareba ko abahutu biki gihe bahisemo kuba abacakara, abaheshyi bamabyi yabazungu, no guhakirizwa gusa. Abari abahutu babagabo barishwe bararimburwa hasigaye abatagira izina gusa. Impamvu habayeho impinduka mbere nuko mugihe cya Cyami abahutu bararyaga, bagahinga bakeza, bagatura mu rwanda bidashobora kugereranywa nagato niki gihe cya
Cyami ya 2 ya FPR inkotanyi. Kandi abahutu bo mugihe cyambere bari abantu ntabwo bari abuyu munsi baburiwe inyito yo kubita. Nabake cyane bakiriho babagabo nyabagabo baraboshye bahora bagerageza kwirinda kuticwa ngo barimburwe, naho abandi bibereye muguheha amabyi, koza intumbi zapfuye zabazungu, no guhakirizwa gusa.
Yewe reka ndekere aha.


text:
Bibiliya
Igitabo cya Bibiliya cyangwa Bibiliya Ntagatifu ni igitabo cyaturutse ku Mana[1].
Ubwo igitekerezo cy'imibereho ya Kirisito ari ukuzuza ubuhanuzi, igitekerezo cy'imibereho ye cyanditswe mbere y'uko avuka. Ubuhanuzi bwo mu Isezerano rya Kera bushyira ahagaragara imibereho ya Kirisito , urupfu no kuzuka kwe mbere y'uko bibaho. Isezerano Rishya ni igitekerezo cy'imibereho ye nk'uko byari byarahanuwe.
Abahanuzi bo mu Isezerano rya Kera babayeho hagati y'imyaka magana atanu, n'igihumbi na magana atanu mbere y'ivuka rya Kirisito , bavuze ingingo nyinshi zifatika zerekeye imibereho ya Mesiya.
Bibiliya iboneka yose uko yakabaye cyangwa ibice byayo mu ndimi zisaga 2.300, kandi ibyo byatumye igera ku bantu basaga 90 ku ijana by’abatuye isi. Ugeranyije , buri cyumweru hatangwa za Bibiliya zisaga miliyoni! Hacapwe kopi zibarirwa muri za miriyari 3.9 . Giha intera nini cyane mu gukundwa, gusomwa, kugurwa no kwandikwa cyane kurenza ibindi byose biri kuri uru rutonde. Hacapwe ibitabo bigera kuri miriyari 3 na miriyoni 9 by’icyo gitabo kitwa Bibiliya[2].
Bibiliya ku murongo wa interineti
Ibitabo byo muri Bibiliya[edit | edit source]
Ibitabo by’Isezerano rya Kera[edit | edit source]
Ibitabo bitanu bibanza bya Bibiliya byitwa, iby’amategeko, kuko birimo amategeko Imana yahaye aba Isirayeli ikoresheje Mose, nubwo harimo n’inkuru yuko byagenze. Mose niwe wa byanditse.
- Igitabo cy’Itangiriro
- Igitabo cyo Kuva
- Igitabo cy’Abalewi
- Igitabo cyo Kubara
- Gutegekwa kwa Kabiri
- Igitabo cya Yosuwa
- Igitabo cy’Abacamanza
- Igitabo cya Rusi
- Igitabo cya Samweli
- Ibitabo by’Abami
Ibitabo by’Isezerano Rishya[edit | edit source]
Ibitabo bitanu byambere mw’Isezerano rishya. Matayo, Mariko, Luka na Yohana bitwereka imiryango n’ubuzima bwa Yesu Kristo, igitabo gikurikiraho aricyo Ibyakozwe n’Intumwa gikbiyemo amateka y’Itorero rya mbere. Tugiye kwiga kur’ibi bitabo by’amateka mw’Isezerano rishya.
- Igitabo cya Matayo
- Igitabo cya Mariko
- Igitabo cya Luka
- Igitabo cya Yohana
- Ibyakozwe n’Intumwa
- Urwandiko rw’Abaroma
- Urwandiko rwa I kub’ikorinto
- Urwandiko rwa II kub’ikorinto
- Urwandiko rw’Abagalatiya
- Urwandiko rw’Abefeso
- Urwandiko rw’Abafilipi
- Urwandiko rw’Abakolosayi
- Urwandiko rwa I rwandikiwe Abatesalonika
- Urwandiko rwa II rwandikiwe Abatesalonika
- Urwandiko rwa I rwa Timoteyo
- Urwandiko rwa II rwa Timoteyo
- Urwandiko rwa Tito
- Urwandiko rwa Filimoni
- Urwandiko rw’Abaheburayo
- Urwandiko rwa Yakobo
- Urandiko rwa mbere rwa Petero
- Urwandiko rwa II rwa Petero
- Urwandiko rwa I rwa Yohana
- Urwandiko rwa II rwa Yohana
- Urwandiko rwa III rwa Yohana
- Igitabo cya Yuda
- Ibyahishuwe
- Zaburi
- Yobu
- Yesaya
- Ezekiyeli
- Daniyeli
- Imigani
- Ibyahishuwe
- Itangiriro
- Umubwiriza
- 1 Abakorinto
- 2 Abakorinto
- 1 Timoteyo
- 2 Timoteyo
- 1 Petero
- 2 Petero
Notes[edit | edit source]
- ↑ Bibiliya ni igitabo cyaturutse ku Mana (jw.org)
- ↑ "Ibitabo icumi bya mbere bisomwa kandi bikunzwe cyane kurenza ibindi ku isi". Archived from the original on 2011-04-05. Retrieved 2011-04-06.


text:
Abantu batangirane ingamba nshya umwaka wa 2018-Gashugi
Yanditswe na admin
Mu gihe mu Rwanda no ku isi muri rusange abantu bari mu minsi mikuru isoza ikanatangira umwaka mushya wa 2018, Noheli n’Ubunani, bamwe bishimira ibyo bagezeho mu buryo butandukanye abandi batekereza uko umwaka utaha bazawitwaramo, Umuyobozi mukuru w’Ikigo k’ibigega by’imigabane, RNIT, Gashugi André, yibutsa abantu ko buri wese akwiye kugira uko yisuzuma bityo akagira ingamba nshya atangirana umwaka mushya zo kwiteza imbere.
Mu butumwa bwihariye agira ati “Turangije umwaka, ubu buri muntu wese yagombye kuba atekereza aho avuye, uko umwaka watangiye n’uko umwaka urangiye. Ese umuntu ahagaze ate, ni ibiki ubu ng’ubu wavuga uri umukozi wa Leta, umukozi w’ikigo kigenga, uri umucuruzi uyu mwaka ugusigiye; noneho ni izihe ngamba ugiye gufata umwaka utaha.
Abantu barahembwe amafaranga barayariye yose barayamaze, uyu munsi ugize icyo wamubaza nta cyo afite, ni iyihe ngamba umunyarwanda agiye gufata umwaka utaha. Duhindure imyumvire, imitekerereze n’uburyo bwacu bwo kubaho kugira ngo noneho umwaka wa 2018 uzarangire umuntu avuga ati dore mpembwa ibihumbi 100 nibura mfite n’ubwizigame bwange bungana n’ibihumbi 100”.
Gashugi asaba buri wese kwibuka ko inzira yo gutera imbere itangiza ikagirwamo uruhare n’umuntu ku giti ke, cyane abifashijwemo no kugira intumbero mu byo akora no mu byo yishimira yagezeho mu mwaka urimo kugana ku musozo 2017.
Ati “Uzatera imbere gute udafite icyo wizigamira, ndashishikariza Abanyarwanda ko uyu mwaka hamwe nubwo twizihiza umwaka mushya tukarya tukanywa, bibe igihe cyo gutekereza ngo turava he turajya he.
Ni yo mpamvu rimwe na rimwe abantu ujya wumva bavuga ngo igihugu cyateye imbere ho 6%, 7%, 8% ariko bamwe ugasanga bavuga ngo ibyo bintu twebwe nta byo tubona; kubera ko umuntu ku giti ke ntaba yagize igenamigambi risobanutse kugira ngo umwaka urangire abone aho ava n’aho ajya bityo ashobore kugira icyo yakiyunguraho, kuko amafaranga yose tubona tuyakoresha uko tuyabona”.
Umuyobozi mukuru wa RNIT ashishikariza abantu ko kwizigamira ari bwo buryo bwonyine bufasha umuntu kugera ku ndoto ze no kwizera ibyo ateganya ko bizagerwaho kandi hari n’amahirwe Leta y’u Rwanda yashyiriyeho buri wese uko yishoboye.
Ati “Nta bwo uzatera imbere utagize icyo wizigamira, turashishikariza Abanyarwanda kugira ngo bamenye ko umwaka urangiye ntibasesagure ahubwo bafate igihe cyo gutekereza ejo habo, bitangirane n’umwaka utaha wa 2018, bafate ingamba nshya cyane cyane ingamba zo kwizigamira mu kigega RNIT Iterambere Fund”.
MUTUNGIREHE SAMUEL